text:
Ibi birori byabereye mu Mujyi wa Stockholm muri Suède ku wa 6 Nyakanga 2018, byitabiriwe n’Abanyarwanda batuye muri iki gihugu, inshuti zabo n’abahagarariye ibihugu byabo n’imiryango mpuzamahanga.
Ambasaderi w’u Rwanda muri Suède, Nkulikiyinka Christine, yavuze ko Umunsi wo Kwibohora ushimangira ubutwari bw’abaharaniye ko igihugu cyongera kugira ubuzima.
Yagize ati “Umunsi mukuru wo kwibohora twongera gushimira ingabo zahoze ari iza RPA zahagaritse Jenoside yakorewe Abatutsi. Baritanze, bamwe bahasiga ubuzima kugira ngo u Rwanda rutazima, turabibashimira.”
Yanagaragaje ko ari igihe cyo kuzirikana inzira y’Abanyarwanda yo kwihesha agaciro no mu kwishakamo ibisubizo.
Yagize ati “Iyi myaka 24 ishize twabonye imbuto zeze kuri iyi nzira twihitiyemo, twabonye kandi ibyiza bitagereranwa byo kugira ubuyobozi bwiza, u Rwanda rwateye imbere mu nzego zose haba mu mutekano, ubutabera, uburezi, ubuzima, ubukungu n’izindi.”
Urugamba rwo kubohora u Rwanda ku ngoyi y’ubutegetsi bubi bwimakaje amoko, itonesha, ivangura n’ibindi byagejeje kuri Jenoside rwatangiye mu 1990, rusozwa ku wa 4 Nyakanga 1994 ubwo RPA yabohoraga Umujyi wa Kigali nyuma y’uwa Butare. Kuva icyo gihe hatangiye urw’iterambere rugamije kubaka igihugu cyari cyarasenyutse.
Ambasaderi Nkulikiyinka yasabye Abanyarwanda baba muri Suède gukomeza ubumwe mu kubaka u Rwanda rwifuzwa na buri wese, bijyanye no gushishikariza abakiri bato gusigasira indangagaciro Nyarwanda no kurinda ibyo igihugu cyagezeho.
Yashimiye abafanyabikorwa batandukanye barimo na Suède bakomeje gushyigikira u Rwanda mu rugendo rugana ku iterambere rirambye.
Ibirori byasojwe n’ubusabane n’igitaramo cyayobowe n’Itorero ry’Igihugu Urukerereza cyibanze ku muco gakondo.


c: text/html

text:
Turi ku munsi wa gatanu utwinjiza muri weekend aho abantu benshi baba batashe ubukwe. Hari ushobora guhitamo kwambara ibyisanisha n’umuco nyarwanda hakaba n’undi wahitamo kurimba bijyanye n’imico y’ahandi.
Twaguhitiyemo amakanzu 20 buri mugore wese yajyana mu bukwe.
Burya ubukwe ni umunsi ukomeye cyane mu buzima bwa muntu ariko nta n’ubukwe bwaryoha mu gihe ba nyiri ukubukoresha cyangwa n’ababutashye batambaye neza.
Usibye kuba hari abahitamo kugura cyangwa kudodesha imyenda hari n’abandi bakodesha imyambaro izabafasha gutaha ubukwe baberewe.
Amafoto twakoresheje yose twayakuye ku mbuga nkoranyambaga zitandukanye. Menshi muri aya makanzu ni ayambarwa n’abagore bafite urubavu ruto ariko harimo n’andi yambarwa n’abagore babyibushye.
Robert KAYIHURA
UMUSEKE.RW

robotstxt: allowed

filter: keep


text:
Urukwavu N' Impyisi
Impyisi yashakaga umugabo mwiza. Umunsi umwe irakugendera ibwira izindi nyamaswa byabanaga iti: "Ndashaka nanjye gusabwa." Izisaba no kuzayi shakira umusore uzayisaba.
Bukeye Bakame irakuzira ibwira ya mpyisi iti: "Nakuboneye umusore mwiza cyane.", iti: "Ndetse ni umwami, ategeka ibihugu byinshi cyane." Impyisi iti: "Kagire inkuru Bakame iti: "Ese wazamungezaho ute?" Bakame iti: "Ngwino, uzankurikire gusa, nzakugeza kuri uwo mwami ushakaho umugabo".
Nuko impyisi na Bakame bifata impamba, bishyira nzira bigera kwa wa mwami washakaga gusaba impyisi. Ubwo ariko Bakame ikaba yari yashatse guhenda impyisi ubwenge. Ikaba yari yayibwiriye mu nzira iti: "Nitugera yo, kuko uri umugeni, uzicishe bugufi, ugire isoni, mbese uzakore nk' abageni kugira ngo umwami nakubenguka azabone ko uri umukobwa mwiza." Iti: "Kandi ubwo ugiye kurongorwa, uri umugeni, naho jyewe ndi umushyitsi." Impyisi irabyemeza. Bigeze yo barabyakira, barabyinjiza, barabyicaza. Wa mwami yatambuka, Bakame ikoshya Impyisi ngo yubike amaso.
Biratinda noneho umwami aravuga ati: "Nimushyire bariya bashyitsi amafunguro." Abanyenzu ni ko kuyazana bavuga bati: "Ngayo amafunguro y'abashyitsi." Bakame irarya kuko ibyo bari bazanye byari bigenewe abashyitsi. Ibwira Impyisi iti: "Ubwo wowe uri umugeni, ni ukuvuga ko bakugeneye ibindi, ahari uraza gusangira n' umugabo wawe, jyewe maze kwigendera. Bakame irarya ndetse irabisigaza.
Bishyira kera bazana amazi bati: "Ngayo amazi y'abashyitsi, nimukarabe maze muryame." Bakame yoga yonyine kuko bari bavuze ko amazi ari ay'abashyitsi, irangije iryama aho bari bayisasiye yo n' impyisi. Ubwo impyisi iri aho itegereje ko na yo bayibuka. Ariko inzara iyimereye nabi, igasuma gukora ku biryo Bakame yasize, ikifata.
Bakame igiye gusinzira ishaka inyenyeri izishyira ku maso, ku buryo impyisi yajyaga gukora kuri bya biryo ikibwira ko Bakame iyireba. N'ahanini uko kwihangana yaguterwaga na ya magambo Baka
e yari yayibwiye ko igomba kwifata nk' umugeni, ikagira ikinyabupfura.
Buracya, Bakame n' impyisi barabisezerera. Babiha andi mafunguro bavuga bati: "Ngaya amafunguro y'abashyitsi." Bakame irongera irarya ntiyahaho impyisi. Impyisi na yo uko yakabaye n' inzara, n' ibitotsi, iragumya irihangana. Noneho bati: "Reka duherekeze abatugendereye." Bakame n' impyisi bijya imbere, abari babiherekeje babiha inka yo kubishimira. Aho basubiriye ibwami, impyisi ibwira Bakame iti: "Icyakora biriya wankoreye si byo!" Bakame iratanguranwa iti: "Nanjye nahoze ngira ngo umwami azakwemera. None ngo wabagiriye ikinyabupfura gike, ni cyo cyatumye atagukunda." Impyisi iti: "Iyo nza kubimenya!" Iti: "Mbese ntawasubirayo?" Bakame iti: "Ashwi da" Iti: "Icyakora iyi nka tuzayifatanya." Impyisi iti :"Ntibishoboka, ndakwica maze nitwarire iriya nka kubera ko wampenze ubwenge." Bakame iti: "Ngaho duhamagare, nibatatubwira ko iyi nka ari iyacu twembi ndayiguharira uzayirye wenyine." Nuko Bakame igahamagara imisozi igasubiza. Bakame iti: "Ntiwumva ko bitabye?" Ikongera iti: "Ese iyi nka si iyacu twese?" Imisozi igahorera. Bakame iti: "Ntiwumva se ko bikirije?" Impyisi ibura icyo yongeraho.
Bakame ariko ikaba itashakaga gusangira iyo nka n' impyisi. Ni ko kuyibwira iti: "Wowe uzajye uragira iyi nka rimwe nanjye nyiragire irindi." Bigeze aho yisubiraho iti: "Ariko ibyiza ni uko ari jye wajya nyiragira, wowe ukajya uhinga kuko ufite imbaraga. Ugahinga uburo tuzarisha iyi nka". Impyisi irabyemera.
Bakame irakugendera no kwa nyina, iyibaza uko izabigenza kugira ngo izarye ya nka yonyine. Nyina irayibwira iti: "Uzakure uburo mu kigega, ujye ubunzanira usigemo imishishi gusa. Hanyuma wice na ya nka, inyama uzizane hano, igihanga cyayo ugishinge mu gishanga, uhamagare impyisi, uyibwire ko inka yarigise, niyikurura umutwe uze wonyine igire ngo ni imbaraga zayo zitumye iyica umutwe."
Bakame iragenda ibigenza nk' uko nyina yayibwiye, isahura ikigega igisigamo imishishi y' uburo, ubwo ari nako irunda uburo mu rutare nyina yabagamo. Bukeye ijya kuragira, ibagira ya nka mu gishanga, inyama izijyana kwa nyina, umutwe iwushinga mu isayo. Ihamagara impyisi iti: "Dore nari naragiye hariya none inka yacu yasaye. Wowe ubwo ufite imbaraga genda uyisayure." Iti: "Ariko wayisayura wagira, uramenye ntukurure cyane utayica umutwe." Impyisi iti: "Ndakurura buhoro da!" Ni bwo ikuruye igihanga kiza cyonyine. Bakame iti: "Yampaye inka!" Iti: "Sinakubwiye ko nukurura cyane amahembe acika inka igaheramo?" Iti: "Ahubwo nyihera ayo mahembe nyitwarire jye w' umunyambaraga nke, wowe ufite imbaraga nyinshi usigare wimba, igice kinini gisigaye ucyijyanire." Impyisi iti: "Iyo mana sinayibuza!"
Nuko ijyaho iracukura, iracukura ihaca icyobo kinini cyane ngo ikurikiranye cya gihimba cy' inka cyasaye. Cyahe? Kirakajya! Imaze kwiyuha akuya, ibona cya cyobo yacukuye kiyitengukiyeho, kirayica. Aho Bakame iziye isanga igitengu cyayihitanye irishima, iti: "Ngiye kurya inka n' uburo bwanjye uko nshaka!"
Kandi nyamara ubwo buro bwari bwarahinzwe n’ impyisi, na ya nka yari iyabyo byombi. Ni uko Bakame ikira ityo ikijijwe n' ubwenge bwayo.
Si jye wahera hahera umugani.


text:
Igitondo nk’ibindi mu Rugwiro
17/07/2018, Déo Kabano
Ntumbaze uko nabimenye, ni Nyirabugenge n’ubugenge bwayo, wowe kurikira gusa.
Ni uwa mbere w’icyumweru, mu gitondo nk’ibindi bisanzwe, usibye ko boss wanjye yambyukije mu gicuku ahagana sa cyenda z’ijoro, anyihanangiriza kutaza gukererwa kuko , dufite akazi kenshi ko kuza gutegura urugendo rw’Intore izirusha intambwe, kandi ko hari byinshi tugomba gutunganya mbere y’uko agera mu biro. Twemeranyijwe ko mpagera sa kumi n’imwe n’igice, akampa briefing y’ibyo ngomba guhita ntunganya. Ugira se ngo nongeye kubona agatotsi, uw’iwanjye yambajije ngo ariko aka kazi ko ubanza umunsi umwe kazakuntwara , uziko usigaye ugira ubwoba , umutima wawe ukanyeganyeza amashuka, ni umujinya mwinshi nahise mubwira ngo nanshingukeho, cyakora nubwo ntabonye imbaraga zo kumusaba imbabazi, ubundi nari murenganyije, kuko imihangayiko yanjye siwe iturukaho, ahubwo, ninjye umuremerera, dore nk’ubu kugira ngo natwe tugaragare mu bakomeye twafashe umwenda wa miliyoni Magana abiri twubaka inzu nziza I Kagugu, ariko kuyishyura bisigaye byaradusizemo imvune, ku buryo n’ay’isukali nayabuze dore ko isigaye inakosha, abana nabemeje ko isukali ari mbi mu mubiri, ko bagomba gutangira kwitoza kutayinywa kugira ngo batazahura n’ibibazo nka Diabete, ariko nyamara ibanga rizwi na babiri, aya colgate yo cyakora ntitwakwibeshya ngo tuyabure, kuko hanze tuba duseka gusa gusa , kugira ngo abatubona bakeke ko twageze iyo tujya, naho byahe byo kajya, cyakora costume yo nagize amahirwe ku kazi baraduhanaguriza, kugira ngo tutazasebya his Excellence yasuwe n’abashyitsi, hanyuma bakanatugaburira ifunguro rya sa sita rimwe na rimwe riva chez john,Ribert we ngira ngo ntiyitwaye neza, ntakitugemurira. bagenzi banjye bakora muri za ministere bo ariko , bahisemo kujya kuramya Uwiteka mu kiruhuko cya sa sita, kuko ay’ifunguro ntayo bakwibonera. Mumbabarire iby’iwanjye byatumye ntandukira, kandi simbabwiyeho na 1/3. Tuzabishakira ikindi gihe. Reka twisubirire mu Rugwiro, maze gukaraba rero, ndagiye ariko ibibazo ni byinshi mu mutwe, ndimo ndibaza ibi bikurikira:
-Noneho Mana yanjye amafaranga y’ingendo z’icyi cyumweru turayakura he? Ko agomba kujya mu bihugu bine kandi bya kure, byonyine ikipe y’abagiye gutegura izo ngendo imaze ibyumweru bibiri, bose nta n’umwe turoherereza aya mission, kandi aragera kuri miliyoni 37, utabaze ko na hotel barayemo tutarazishyura, kandi tugomba gutanga na avance muri hotel delegation zizacumbikamo, naho ubundi bazajya kurara muri ambassade nibikomera, kuko ayo twishyuye mu bufaransa, ububiligi, ubwongereza n’ubudage, yasize Konti zacu zambaye ubusa, cyakora aramutse abuze ndi bubigereke kuri Rwangombwa, singiye kujya ntukwa uko bwije uko bukeye ngo amafaranga arihe nkaho arijye uyacura, kandi nta n’urupfusha bamvunguriraho, usibye kunsukisha izi modoka zabo badutsindagiraho, n’amadeni y’inzu atagituma n’isengerera na kamwe.
Ahubwo se ningira amahirwe ay’indege ngasanga Rwangombwa na Uzziel bayabonye, aya za ntarumikwa za Mzee yo ndayakurahe? Aya yo azanankoraho kuko sinjya menya izina nyita mu bitabo bya kontabiriti, kandi ubushize ubwo nabibazaga Kabarebe nacyuye urushyi, ngo njye menya ibindeba. Hhhm ni akumiro koko, kandi hanze bantinya kubi, naho batazi ko imbere ndi burebure. Cyakora uyu we uru rushyi nzarumwishyura umunsi umwe.
Muligande nawe , asigaye yaracanganyikiwe, duherutse guhurira ku rusengero arambaza ati ese wamenya dossier isabira Universiti y’u Rwanda amafaranga yo kongera ka Buruse k’abanyeshuli President yarayisinye, naramubwiye nti reka mbikubwire wowe ndakwizera uzambikira ibanga, nti
“ kurayo amaso” nayijyanyeyo benda kuyinkubita mu maso go njye menya ibiri priorities, ngo bazige cyangwa babireke, ibyabo sibyo byihutirwa. Icyo wakora ni ukubatura Imana gusa.
Iyi dosiye ya Arsenal nayo bansabye kuruca nkarumira, ngo nzibeshya mvuge ayo twatanze bazanyereka uko intama zambarwa, ariko ubu noneho hiyongereweho n’akandi kayabo kari kugenda kuri Louise muri uku kwiyamamaza kwe, se mama nanatsinda azatugarurira byibuze kimwe cya kabiri cy’ayo tumaze kumutangaho, cyakora nawe shenge mperutse ku mubona nsanga yijimye mu maso, ni nkaho nawe azi ko ariyo mahirwe ya nyuma abonye, ko natsindwa azahita ashyirwa mu kabati. Dore ko ariwe washyanutse yemeza Paul ko aramutse atsinze byamwongerera visibility mu mahanga, ariko umusaza umwe ntavuze aherutse kubabwira mu nama ngo bagende bitonze abafaransa ni inyadyenge.
Ubwo kandi ibyo byose bindi ku mutwe, ngomba no gutegura igenzura ry’abakozi b’ikigega mpuzamahanga gishinzwe iterambere (IMF), ngo bazareba niba ingamba zafashwe ubwo Christine la garde yari mu Rwanda zarashyizwe mu bikorwa, kugira ngo tubashe kubona izindi nkunga. Ntiriwe njya muri rwinshi, nta na kimwe twashyize mu bikorwa, bivuga ngo ngomba gushaka aba tekinisiye byihuse bampimbira imibare bakazanayidefenda, nimbabona se bo tuzabishyura iki?, kandi noneho ibintu byacu basigaye babisoma cyane kubera cya kigo cy’abongereza cyadutamaje kivuga ko duhimba imibare Oxford Policy Management), ukongeraho na analysis za Dr Himbara zitatworohera. Yewe reka mbe mbaretse mwishinze ibyanjye ngirango namwe byabasaza.
Dore ngeze ku kazi, reka numve icyo boss ambwira:
Boss: Waramutse John? Mu rugo mu meze mute? Abana baratsinda mu ishuli?
Njyewe: Mwaramutse Boss, yewe mu rugo bari aho n’abana bameze neza.
Boss: Perezida rero nkuko nabikubwiye afite ingendo enye muri iki cyumweru, azajya muri Madagascar, hanyuma aveyo ajye muri Japan, turkey asoreze muri Egypt. Azajyana na team y’abantu mirongo itandatu, utabariyemo advanced team ya 20 bazasangayo. Nari nagusabye gutegura budget ingana na miliyoni 360. Bigeze he?
Hanyuma Kandi unohereze intumwa muri primature babwire Edouard ko mu gihe kitarenze icyumweru hagomba kuba habonetse amafaranga akatwa muri budget ya za ministere angana na miliyoni 180, agomba guhabwa Jeune Afrique, na Andrew Mwenda, bakadukorera akazi ko kunyomoza ibinyamakuru bimaze iminsi bitwibasira kubera iriya nkunga ya Arsenal, ndetse na support twahawe n’ubufaransa kuri candidature ya mushikiwabo muri OIF
Ikindi unamwibutse ko ya mafaranga ya support ya za hospitals zo mu gihugu,agomba kuba ahagaritswe, kuko tuyakeneye muri MINADEF, hanze aha ntibatureba neza, tuzakenera akayabo ku mbunda twatse Russia.
Utegure n’indi baruwa yo koherereza Minister Munyeshyaka na Geraldine, mubamenyesha ko amafaranga azakoreshwa mu nama y’umushyikirano y’uyu mwaka, ndetse n’umwiherero wo mu ntangiriro z’umwaka utaha azatangwa n’abacuruzi ndetse n’amashyirahamwe y’abahinzi n’aborozi.
Kaboneka na Diane bo ndi bubishakire, iriya nkuru y’umuturage utwara amaraso mu ka box kandi dufite za drone n’imbangukiragutabara ntiyagombaga gusohoka,bagomba kwitegura icyo bari bubwire His Excellence.
Ngaho mpa Document His Excellence agomba gusiga asinye, nzinyuzemo amaso, utaba wongeye gukora ibara nk’ubushize.
Njyewe: Ngizi Nyakubahwa, dossier zose ziri ready for signature
Boss aragiye, ariko nkeneye ikawa ikomeye, naho ubundi ibi bintu biransigamo imvune, ariko ubu iyo nigumira hanze koko, ibi carton nikoreraga byari bikubye umushahara wanjye kane, kandi nifitiye n’amahoro, kandi madame ntako atangize ndamunanira ngo ngaho nkurikiye ibyubahiro. Uwanze kumva ntiyanze no kubona, reka nshikame numve. Passeport yanjye barayibikiye ubu nta n’aho natarabukira.cyakora sindi njyenyine, Olivier na Evode umenya bo bari inyuma yanjye. Yewe reka mve hasi nkore ibyo nkora His Excellence ataraza, batankuramo iyo kotsa, cyane ko atajya amara mu biro iminota irenze 15.
Ni aha Nyagasani.
No Comments Yet
Laisser un commentaire
Vous devez être connecté·e pour rédiger un commentaire.


text:
UBURYO BWO KUGABANYA UBUKENE NO KUMURINDA IHOHOTERWA
Kuba hakiri abagore bakora imirimo ivunanye, kandi ntihabwe agaciro n’abagabo babo bifatwa nkaho ntacyo binjiza mu rugo, bikaba byabaviramo n’impamvu yo guhura n’ihohoterwa. Bityo nibayoboka ibikorwa byinjiza amafaranga, ibi bibazo byinshi bizakemuka…
Abagore bagira imirimo ivunanye, yaba iy’ubuhinzi cyangwa ibushamikiyeho, nyamara ntibayikuremo amafaranga menshi. Iyaba abagore bagiraga uburyo bwo gukora nk’ubwo abagabo bafite, umusaruro w’imirima yabo wakwiyongeraho hagati ya 20 na 30 %. Ibi rero byatuma umusaruro w’ubuhinzi wiyongera, hanyuma abashonje bakagabanukaho hagati ya 12 na 17%. Dukeneye abagore benshi biyemeza kuba abashakashatsi mu by’ubuhinzi kugira ngo haboneke ibyo kurya mu gihe gikenewe, kandi mu buryo buhagije.
Urugamba rwo kongerera umugore ubushobozi ntirwagombye guharirirwa Leta yonyine, ahubwo buri munyarwanda yagombye gutanga umusanzu we kugira ngo ihame ry’uburinganire n’ubwuzuzanye bw’umugabo n’umugore rigerweho. Nubwo hari byinshi bimaze kugerwaho, hagikenewe imbaraga mu guteza imbere uburinganire n’ubwuzuzanye bw’umugabo n’umugore kandi ibyo bikaba ku nzego zose kugira ngo igihugu kigere ku iterambere cyifuza. Yashimangiye ko igihugu kidashobora kugera ku iterambere rirambye umugabo n’umugore badahawe amahirwe angana kandi ko ari ngombwa ko buri wese ahabwa ibimukwiye.
Urwanda rwashyize ihame ry’uburinganire n’ubwuzuzanye muri politiki zose z’imiyoborere, zirimo kuba harongerewe ingengo y’imari igenewe ibikorwa byo guteza imbere uburinganire n’ubwuzuzanye ndetse n’ingingo zose z’itegeko nshinga zubahiriza ihame ry’uburinganire n’ubwuzuzanye. Icyakora, ibyo ntibihagije, tugomba kongera imbaraga mu guha ubushobozi abagore. Nta n’umwe uhomba iyo umugore ateye imbere kuko twese tubyungukiramo. Umugore agomba kuba ku mutima w’iterambere.
Umugore nagira uruhare mu kwinjiza amafaranga mu rugo, ntahore muri ya mirimo yo mu rugo gusa, bizafasha umuryango we kubaho neza, umugore adategereza guhabwa buri kimwe cyose n’umugabo. Imirimo yo mu rugo ikorwa n’abagore ahanini idahabwa agaciro n’abagabo babo, twavuga nko gukora isuku, kwita ku bana, gushaka inkwi, guteka, kumesa, n’iyindi. Abagabo benshi ntibayiha agaciro aho bavuga ko umugore yiriwe mu rugo ntacyo akora, kuko atinjiza amafaranga.
Musanganire Olivier
FLOW Project


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
par Bangambiki
Iyo umusore n'umukobwa benda kurambagizana icya mbere usanga bakunda gushakisha kumenya ni imico. Usanga umuhungu yiyiba rimwe na rimwe agacunga umukobwa akeneye kumenya imico ye. N'umukobwa agerageza kwiga imico y'umuhungu ngo arebe ko yazaba amukwiriye nk'umugabo. Umukobwa nahisemo yaje kumbwira ko impamvu yampisemo mu bandi bahungu ari uko ngo nitondaga nubwo nzi ko ndi vu rihoze! Ngo yancaga ko ntari umusinzi nka bagenzi banjye bamaraga gusinda bagakuramo amashati bagakubita ibiti n'inyoni. Yatangajwe n'amahane n'ubukare nagize tumaze gutangira kurwubaka. Nanjye namukundiye ubwitonzi n'imico myiza hamwe no kutiyandarika ariko tumaze kurushinga nasanze atakitwara uko namuteretaga ameze. Nawe nasanze atari miseke igoroye nk'uko namurambagizaga ameze.
KUKI BIGOYE KUVUMBURA IMICO MU IRAMBAGIZA?
Negereye umukambwe duturanye w'inararibonye mubaza niba mu by'ukuri umuntu ashobora kumenya imico y'uwo arambagiza. Yarampakaniye agira ati "Ni nde wakubwiye ko ushobora kumenya imico y'umukobwa urambagiza? Umukobwa arakwihisha pe, inenge zose akazorosa. Akakwereka ibyo azi ko umusore ashima mu mukobwa. Niba ushaka kumenya imico y'umukobwa uzarebe imyitwarire ya nyina umubyara. Nusanga nyina wamwemera ngo akubere umugore, uzamenye ko umukobwa we hari icyo azakumarira".
BLOG BIFITANYE ISANO


text:
Isengeesho ry'umugore utwiite
Habaayeho umugore, ajya mu kabaande gukuura ibijumba. Ajyaana n'akabindi k'aamaazi, ngo naamara kwuuzuza agateebo ibijumba, ajye kubyooza kw'iiriba, ahite anavooma.
Umugore ageze ku gashyamba kaari mu nsi y'urugo, arabanza atoora udukwi, adusiga aho, ngo aze kuduhitana azaamutse. Aramanuka, ajya mu murima, atangira gukuura ibijumba. Agize atya abona imvura irakubye. Ijuru ririijima, imirabyo irarabya, inkuba zirakubita. Ati "Mbigenje nte?" Yibuka inkwi asize ku gasozi, yibuka n'amasaka yasize yaanitse ku kidaseesa, ku muharuro. Ubwo kandi yari atwiite, atagishoboye kwiihuta cyaane. Ati "Mbaaye uwande?" Nibwo rero yambaje Imana yo mw'iijuru, ati "Nyagasani ntabaara!"
Igihe agiseenga atyo, inkuba irongera irakubita, maze umurabyo umwituura imbere. Abanza kwikanga, ariko arebye, abona umwaana w'umuhungu ahagaze aho. Umwaana aramuramutsa, ati "Data arambwiye ngo nze untume." Ubwo umugore ahita amenya ko ari Mirabyo, umuhungu wa Nkuba, Umwami wo mw'ijuru. Amweereka agateebo k'ibijumba, n'akabindi k'aamaazi, n'akaba k'inkwi haruguru, ku gashyamba. Amubwira n'amasaka yasize yaanitse imuhira.
Mirabyo ati "Huumura, ndabikwanurira imvura itaraabinyagira!" Agira atya, agateebo akazingaho umurabyo, akabindi akazinga undi, akaba nk'ikwi n'uuko, arabikoranya byose, uko ari bitatu, abiyooza undi murabyo, arabibakura, yiirasa mu rugo umugore yamweeretse, mu mpinga y'uwo murenge. Amaze kwinjiza ibyo azanye, yenda igiteebo, ajya kuri cya kidaseesa, amasaka ayashooramo undi murabyo, ayayoorera mu giteebo, nacyo akirabya mu nzu. Arangije iyo mirimo, asubira aho yasize wa mugore, kumubwira ko yamutumikiye, no kumuseezeraho. Nuko yiisubirira mw'ijuru.
Mwene Nkuba amaze kugenda, imvura iragwa. Wa mugore yiizaamuukira buhoro-buhoro, atangaarira iby'amaze kubona byos. Akagira ati "Mbega umwana w'igitangaaza! Icyamha ngo iyi nda izavemo umukoobwa, maze muhe Nkuba, amushyingire uriiya muhungu we!"
Miseke ya Kwiisaba
Nuko umugore azaamuka abitekeereza, abona ukuntu byaaba byiiza umwaana umuri mu nda abaye umukoobwa, akaba na mwiiza cyaane, akazaamurera neeza, akamutooza ingeso nziiza zoose, kugira ngo aziizihirane na Mirabyo, babenguukane. Agumya guteekereza ibyo byose, ariinda agera i muhira, na yamvura ntiyayiitaho. Mbese muri iyo miinsi yose aragumya arabizirikana.
Inda ivuutse, ivuukamo umukoobwa! Avuuka ari mwiiza cyane, maze bamwiita Miseke, ngo asa n'umuseke weeya. Miseke akurana ubwiza, akurana ingeso nziiza, n'igikundiro cyinshi. Ariko ikimuranga cyaa mbere naa mbere, kikaba inseko ye. Amenyo ye akeera nk'amasaro, yaseka ukaba waagira ngo n'iizuuba rirashe, yakubita agatwenge ukagira ngo n'uturinga dukomangana. Ni ko kumuhimbira akaririimbo, ko kumwizihiza, kagira kati:
"Ni we Miseke ya Kwiisaba
Useka indinga zigasuka
Useka amasaro agaseeseka!"
Miseke akura atyo, uko akura ariko ubwiiza bwiiyongeera, ar'uubw'imbere, ar'uubw'inyuma.
Naamubwiirwa n'inseko ye!
Bukeeye bagenzi be baaza kumushaaka, ngo bajyaane gukuura ubwaatsi. Bajya mu kabande, bakuura ubwatsi, baragwiiza. Barangije kubucuma neeza, no kubuhaambira, bajya ahantu hari urukiniro rwaabo, bakuba akabero mu kanyaatsi, barakina. Biratinda.
Imvura iza kubatuungura, bataamenye uko yakubye, baarangaariye mur'iiyo mikino yaabo. Ni bwo rero biirukiye mu rutare rwari hafi aho, baari basanzwe buugamamo. Binjiramo uko ari umunaani, baruugama, baragumya bariiganiirira.
Bagize batya babona umurabyo uguye imbere yabo, ku mwinjiro w'urutare. Barikanga, batinya ko inkuba yaakubita urutare. Bareebye, babona aho wa murabyo waguye havuuyemo umuhungu w'umusore, ubengerana, ushashagirana nk'izuuba. Umusore arabaramutsa.
Ati "Mwiriwe Bakobwa?"
Bati "Wiriweho nawe?"
Bamubaza aho avuuye, n'ikimugenza.
Ati "Ndashaka Miseke!"
Bati "Uramushaka se uri nde? Uraturuka he?"
Ati "Nturutse kure cyane, ntimwahamenya!"
Bati "Noneho se Miseke umuuzi hehe?"
Ati "Mubonye naamumenya."
Bati "Waamubwirwa n'iki se kandi utamuuzi?"
Ati "Naamubwiirwa n'inseko ye!"
Nibwo rero abakoobwa bamenye ko ari Mirabyo mwene Nkuba, waaje gushaaka mugeni we Miseke. Ariko barabaanza barahakana:
Bati "Nta Miseke uturimo!"
Ati "Arahari, ndabizi!"
Bati "Oya da! Nta Miseke uri hano! Igendere!"
Umusore, aho kugenda, yicara aho ku muryango w'urutare, ati "Singenda ntamuboye!" Abakoobwa bareeba uwo musore aho yiiyicariye, koko ameze nk'uwiitegura kwirirwa aho, mbese akanaharaara. Basanga rya shashagirana rye yabaaye nk'urigabanya, yiibereye aho gusa. Babona asa n'utaribuve aho atabonye Miseke.
Mbisa mhite sindi Miseke
Ubwo imvura iba imaze guhita, hasigaye utujoojooba gusa, bati «Nta kundi, tugomba gusohoka muri uru rutare !» Ariko birabanza birabatonda. Hashize akanya, uw'inkwakuzi muri bo ati «Nimumpe inzira, maze tureebe!» Baramubisa, arasohoka. Ageze mu mwinjiro w'urutare, wa musore amubonye arahaguruka, aramureba, ariko ntiyamubisa.
Umukwobwa abonye atamubishije, atera akaririmbo, ati:
"Mbisa mhite, sindi Miseke!
Sindi Miseke ya Kwiisaba
Useka indinga zigasuka
Useka amasaro agaseeseka! "
Mirabyo ati: "Nturi Miseke?"
Umukoobwa ati "Sindi Miseke!"
Mirabyo ati "Seka ndeebe !"
Umukoobwa araseka. Mirabyo asanga umukoobwa ni mwiiza, asanga afite amenyo meza, n'inseko ye irakeesheje cyane, ariko ahita amenya ko atari we yaje gushaaka.
Ati "Hit'ugende, nturi Miseke!"
Umukoobwa w'inkwakuzi arasohoka, ariko ageze hanze, arahagarara, ategereza bagenzi be. Abandi nabo baramukurikira, ari nako baririimba ka kaririimbo, Mirabyo nawe akabiikiriza kwa kundi. Barasohoka boose, uko ari barindwi, hasigaye Miseke wenyine.
Miseke useka nk'umuseke weeya
Miseke reero aba asigaye wenyine mu rutare, mu cyeeragati aho, ariko adasa n'uushaaka gusohoka. Mirabyo aramureeba, nawe araceceka. Bigezeho, Mirabyo ati "Seka rero!" Miseke araseka. Asetse, urutare ruracya, ruraaka, umucyo urasaarukaara, useeseka ako kabande koose, ufatiira inkuuka zaako, weeya imisozi yoose.
Mirabyo ati "Uri Miseke?"
Miseke ati:
"Ni jye Miseke ya Kwiisaba
Useka indinga zigasuka
Useka amasaro agaseeseka!"
Ubwo Mirabyo nawe aba yarushijeho gushashagirana, arabengerana nk'iizuuba! Afata Miseke mu ntoki, amusohora mu rutare, bahagararana hanze, bareebana. Ba bakoobwa bagenzi ba Miseke, aho bahagaze aho uko ari barindwi, bareeba Miseke, basanga yahebuuje ubwiiza, nawe arabengerana, basanga koko akwiranye na Mirabyo, biizihiranye. Babaha amashyi menshi n'impundu nyinshi, bararirimba bati:
"Ni we Miseke ya Kwiisaba
Useka indinga zigasuka
Useka amasaro agaseeseka!"
Abakobwa bamaze kuririmba no kuvuza impundu, babona umukororombya wiinaze aho, imbere y'urutare. Mirabyo na Miseke bawinjiramo, bariicara nk'uwicara mu ngobyi, umukororombya urabazamuukana, ubajyana mw'ijuru, kwa Se wa Mirabyo, Nkuba, na nyina Nyirankuba.
Ubukwe mw'ijuuru
Bageze mw'ijuru, Mirabyo ajya kwa Se na Nyina, Umwami Nkuba, n'Umwamikazi Nyirankuba, kubeereka umugeni mwiza yabaazaniye. Baramushiima.
Nkuba na Nyirankuba bakorera abo baana baabo ubukwe bw'agatangaaza. Batumira abo mw'ijuru boose, maze ubukwe bugira ibirori byiinshi, byiiza kandi byiirambuye.
Ng'uuko uko umugore utwiite yiifuuje ibyiiza, kandi byose bikaba. Bakamucaho umugani, ngo:
Ni nka wa mugore ukuriwe
Wiifuuj' uwo yaatuma,
Mu mvura y'umuvumbi,
Nkuba amutumaho Mirabyo
Yiifuuz' umukoobwa
Abyaara Miseke ya Kwisaaba
Useka indinga zigasuka
Useka amasar' agaseeseka
Ati iziindi maana
Nkamushyiingira Mirabyo
mwene Nkuba ya Shyerezo
N'Umugabekazi Nyirankuba
Mu mvura yumuvumbi
Mirabyo aza kumushaaka
Mu rutare rw'igihanzi
Amufubik' umukoroombya
Si jye waahera.
MISEKE NA MIRABYO
Isengeesho ry'umugore utwiite


text:
Ingengabitekerezo ya Jenoside ifite amateka maremare mu buzima bw’igihugu cyacu. Utayamenye ntiwamenya uburyo uyirwanya. Muri ibyo twibuka bikanandikwa mu Itegeko Nshinga ni icyaha cyakozwe, abagikorewe n’amateka mabi yabiteye. Ayo mateka akaba ari na yo soko y’ingengabitekerezo ya Jenoside.
Ububi bw’ingengabitekerezo ya Jenoside ni uko ari yo yica. Mbere yo kwica abantu benshi mu buryo butangaza isi, mu Rwanda kimwe n’ahandi hose hakozwe icyo cyaha cy’ubugome, ikibanza kwica ba nyiramukubitwa ni politiki y’igihugu ishingiye ku ngengabitekerezo kirimbuzi n’imvugo yayo ibica bahagaze. Iyo ngengabitekerezo ni na yo irema ikanatoza abicanyi kuko nta muntu uvukana umugambi wa Jenoside.
Ingengabitekerezo ya Jenoside mu Rwanda yishe u Rwanda, yica Ubunyarwanda, yica Umunyarwanda. Yashenye igihugu cy’u Rwanda rutarabona n’ubwigenge, bikomeza na nyuma y’iyo ngirwa bwigenge.
Iyo ngengabitekerezo yararudindije irutesha agaciro imbere y’amahanga kuko abanyapolitiki ba PARMEHUTU babaye aba mbere ku mugabane wa Afurika mu kugaragaza ko bakeneye gukomeza gutegekwa n’umukoloni. Abantu ntibibuka “VIVE LA BELGIQUE” ya PARMEHUTU!
U Rwanda rwaradindiye kubera ivangura no gucinyiza bamwe ngo ni politiki y’iringaniza cyangwa yo kurengera rubanda nyamwinshi. Umwana akabura ishuri atabuze ubwenge.
Umuswa akabona ishuri agendera ku butoni bw’ubwoko cyangwa akarere aturukamo. Umukuru akabura akazi atabuze ubushobozi. Umunyarwanda wakubatse u Rwanda arwirukanwamo cyangwa akangara yabujijwe aho akwirwa mu gihugu cye.
Ubunyarwanda bwarabuze hasigara icyiswe ubwoko. U Rwanda rwakabonye ubwigenge byahereye mu bwiko bwa “Gahutu Ganza- Rwanda ni iyawe” Indirimbo iba “Turatsinze ga ye”!
Igihugu kiba icya bamwe gusa abandi bagituramo nk’abacakara. Abatutsi baba mu gihugu cyabo nk’abahashyi, ndetse bakibamo bitwa abanzi! Politiki iba iyo kwita Umuhutu Umunyarwanda, Umututsi akitwa inyangarwanda. Umuhutu yitwa Sebahinzi, Umututsi yitwa Inyenzi kuko atari kwitwa Sebatunzi nta matungo n’aho atungira. Hagati aho Abatwa bo babura aho babarizwa!
Iyo hataba kwisuganya kw’abanyarwanda bibumbiye mu mutwe witwa Inkotanyi ngo wange ayo mateshwa atanya abana b’u Rwanda, u Rwanda rwari kubaho ku ikarita y’isi gusa atari igihugu!
Iyo ngengabitekerezo navuze ko yishe umunyarwanda ari byo nshaka gutindaho. Tujyane mu rugendo nanyuze! Urwo rugendo ntirugarukira mu 1994 ahubwo ni ibyo nibajije kubyo nabonye, nasomye nkanabona nyuma na mbere y’uwo mwaka.
Umututsi yari yarishwe akagaragara ko ariho
Reka nkomeze ku kwicwa k’umunyarwanda wiswe Umututsi! Wishwe ahagaze kugeza ubwo umugambi ubaye uwo kumurimbura ku isi! Natekereje ku kintu cyitwa amarira. Kurira n’amarira ni ikimenyetso cy’bumuntu n’umuntu muzima.
Reka mvuge amarira. Kuvuga iby’amarira si uburondogozi, kuko Abatutsi bari barabuze amarira. Abana benshi iyo bakivuka bararira. Kimwe mu byereka umubyeyi ko umwana arwaye, ni uko arira umwanya muremure nta kintu kigaragara abuze cyangwa akeneye.
Icyo bivuze, ni uko amarira atari ibitembamubiri bisanzwe. Umwana ntaba azi ko arira nk’uburyo bwo kuvuga ikimuri ku mutima, kuko umutima we uba utarabasha gusobanura amagambo.
Kurira ku mwana ni imvugo. Amarira ni ijambo! Ni nk’aho umukuru yagafashe ijambo akavuga ati “nyamuneka mbabajwe n’iki, ndashaka iki n’iki cyangwa mwamfashije iki”.
Umwana arira aho yakavuze, amarira agatemba kugeza ubwo ayatangiriza ururimi nk’umureko, akumva akunyu karimo. Rimwe na rimwe ayo marira akamuhoza. Akenshi hari ubwo umwana arira yabona ntawe umwitayeho ngo amuhoze akibwiriza agahora.
Umwana arizwa n’uko hari ikimubabaje ashaka kugaragaza cyane ko yakwitabwaho. Ayo marira akagabanuka uko umuntu agenda akura, kuko kurira atari imvugo yumvikana, ahubwo kuvuga icyo ashaka ari byo byumvikanisha ikimubabaje cyangwa ikimushimishije.
Uko umwana akura iyo akomeje kujya arira babyita kwiriza. Abantu baba babona ko nk’aho yagakoresheje imvugo ngo asobanure icyo ashaka, akoresha kurira. Naho ku mwana muto ntibabyita kwiriza kuko biba bimukwiriye. Gukura kw’umuntu rero bitandukana no kwiriza.
Umukuru iyo abonye umwana arira aratabara akamubaza ikimuriza. Ibyo bigaterwa n’impuhwe zo kudashaka ko umwana arira agahogora. Umunyarwanda wise umwana we Mudahogora, ni ukumutongera ko narira atazabura umuhoza. N’andi mazina nk’umuhoza, afitanye isano no guhoza uwababaye cyangwa urira. Umwana ararira, abamuri hafi bati ihorere.
Amarira y’ibyishimo
Ku bakuru naho, nibura amarira abunga mu maso n’ubwo atatembera ku matama ngo uyarekeshe ururimi. Kenshi umuntu arwana no kuyahanagura ngo atamugera mu kanwa akamusubiza i bwana.
Nari nzi ko iyo umuntu yishimye cyane amarira ashoka nta rutangira. Inshuti zitaherukanaga hakaba ubwo zirira ugasanga umuntu yarigase amarira ya mugenzi we. Ayo ni amarira y’ibyishimo. Amarira y’ibyishimo abaho cyane. Tuyabona nko mu bukwe, cyane cyane iyo bariza abakobwa.
Umukobwa bakamuririmbira uturirimbo tumwibutsa urungano, tukamwibutsa ko agiye ahandi atamenyereye, ukabona umugeni araturitse ararize. Ntabwo wamenya ko kurira kwe biterwa no kubabazwa n’abo asize, cyangwa ari ugushimishwa n’aho agiye.
Ku bageni ba kera twumva ko hari ubwo umugeni bamushyingiraga ku muntu atanazi, koko bikamutera ubwoba ndetse amarira agashoka n’induru akayidehera. Bamuhozaga bamubwira bati urakuze ntukiri umwana, wirira wihogora ufite umugabo na nyokobukwe bazaguhoza. Bakamuhoza bagira bati ihorere uzabyara nawe ubone abo uhoza.
Ubuhamya butarimo amarira
Muri iyi myaka 24 ishize Igihugu n’isi bimaze twibuka Jenoside yakorewe Abatutsi, numvise ubuhamya bwinshi bw’abacitse ku icumu ry’iyo Jenoside. Muri ubwo buhamya, abacitse ku icumu, nka ba nyiramukubitwa, bavuga ubugome bwabakorewe harimo kwicwa urupfu rukabanga. Bakavuga ibyababayeho n’ibyabaye ku babo harimo kwicwa, ahanini bishwe nabi. Ubuhamya bw’abakuru muri bo, ahenshi buhera kure kugeza muri cya gihe cy’iminsi ijana.
Icyo nitegereje nkabona muri ubwo buhamya, ntaho wumva umuntu akubwira ibyamubayeho, ibyamukorewe, cyangwa ibyo yabonye, ngo wumve avugamo kuba hari igihe yarize cyangwa umuntu bari hamwe warize.
Yewe ni na gake cyane wumva mu buhamya ko n’abana barize. Mwibaze impinja zifite ababyeyi bahigwaga, ukumva ko batarariraga! Bakaruca bakarumira kandi hari impamvu nyinshi zagatumye barira. Ari inzara ari inyota ari no kurara rwantambi!
Nta mubyeyi wonsa wabona amashereka yo konsa azi ko kubaho kwe bigenwa n’Interahamwe. Honsa ufite ibyishimo n’icyizere. N’impinja zonkaga ba nyina bapfuye ntibariraga kubera ko babuze icyo bakura mu ibere ryumye! HARI ABANA BABAYEHO BARABAYE MURI UBWO BUZIMA! Harya, mu gihe cyo kwibuka Jenoside yakorewe Abatutsi, abanyarwanda bibuka ko ari Umunyarwanda wicwaga yicwa n’undi batagira icyo bapfa uretse icyiswe ubwoko bwazanywe na kavantara bugahabwa ikuzo na PARMEHUTU?
Ibyo numvise muri ubwo buhamya, kandi bwinshi, ari mu buzima busanzwe butarimo Jenoside, ni agahinda n’intimba byariza umuntu umunsi ukira. Benshi muri abo batanga ubuhamya, ntibarira. Abarira ni ababwumva bishyira mu mwanya w’abahigwaga n’abishwe.
Ese byumvikana bite ko uwabaye muri ubwo buzima bubi bikabije, adahuza akababaro ke ngo gaturitse imitsi y’amaso ngo izane amarira? Impamvu irahari. Ubuhamya bwa ba nyiramukubitwa buba buremereye ku buryo n’amarira asanzwe atari yo yashoka, ahubwo niba hari igitemba kiva mu maso, hakwiye kuba haza amarira avanze n’amaraso!
Siko bigenda ariko. Uko kutarira ku bagize agahinda n’intimba ntagereranywa byatumye nibaza byinshi byanshubije kure.
Harya ubundi amarira ni iki?
Baca umugani ngo ‘amarira y’umugabo atemba ajya mu nda’. Muri uyu mugani umugabo si igitsina ahubwo ni uwihangana kurira make agahora, cyangwa ntanarire rwose.
Ariko Rwanda, aho uzi AMARIRA ahera mu bantu bapfushije ababo batagira ingano nabo bakabaho batariho? Abanyarwanda bibuka ko hari igihe mu Rwanda amarira y’Abatutsi yakamye?
Mu Rwanda umuntu yabonye abe bicwa urubozo ntiyarira araceceka. Umubyeyi akabona bamutemera ikibondo imbere ntarire. Harya amarira adasesekaye ahongaho, ni urukundo ruke, cyangwa ni agahinda kadasanzwe? Niba akababaro na ko kazana amarira, akababaro karenze kwicirwa umubyeyi ubireba, umwana wawe agatabwa mu cyobo cyangwa mu mugezi akiri muzima ubireba, nturire, amarira aba ari he? Amarira yagiye he?
Amarira nasanze ari ay’ibyishimo kurusha agahinda. Aamarira akabamo urukundo kurusha urwango. Amarira abamo icyizere kurusha kwiheba! Nta marira y’agahinda n’intimba bikabije.
Amarira aratemba umuntu yapfushije uwe yarwaje, akamwitaho, akanamwihambira. Ariko, uwo muntu ntarizwe no kwicirwa abe mirongo ine, mirongo itanu, ijana n’amagana mu gihe gito cyane. Uwiciwe benshi muri Jenoside mu minsi ibiri, akabimenya, amaso ye yarumye! Ese agahinda karakabya kagakamya amaso? Igisubizo cyaba ari yego!
Ubusanzwe amarira ahambura umutima, akanahuza imitima y’abantu. Icyo kikaba aricyo gituma ubona hari urizwa no kubona undi arira. Ariko ubundi uwicwaga n’uwiciwe muri Jenoside bari kurira bigashoboka?
Politiki ishingiye ku ngengabitekerezo ya Jenoside yakamije amarira
Mu byago bisanzwe umuntu ararira akabona abamuhoza. Muri icyo gihe, uwahigwaga ngo yicwe abakamuhojeje babaga bishwe, abandi ari abamukoba cyangwa nawe bashaka kumwica. Umututsi wagiraga amahirwe akabona umuhisha, kubw’umutekano w’umuhishe ntiyifuzaga kubona no kumva amarira ye.
Icyo kintu cyakamije amarira y’Abanyarwanda nasanze kiremereye cyo gatsindwa!
Uwarokotse kubera ko yari munsi y’imirambo, ntiyarize. Yari kurira se ngo imirambo y’abe imwumve? Umukobwa wasambanyijwe n’ubonetse wese ntiyarize. Nanze kubyita “ku ngufu” kuko ingufu bivuga imbaraga. Nta mukobwa wari utegereje kwicwa wagiraga imbaraga. Abamukoreraga ibya mfurambi babikoreraga uwapfuye agihumeka.
Hari uwo baciye intoki, ibiganza cyangwa izindi ngingo ntiyarira. Yewe na nyuma yo kurokoka Jenoside nta marira yari ahari kuko ubuzima bwari buriho ntibwari ubwo kurira! Umuntu wisuganya mu bihe nk’ibyo bibi nta marira amubamo!
Kwamburwa Ubumuntu
Uwababazwaga ntiyagombaga gutaka kuko ingengabitekerezo ya Jenoside uhereye mu gihe cya PARMEHUTU yabamburaga ubumuntu. Kimwe mu byiciro by’ibanze bya Jenoside ni ukwambura ba nyiramukubitwa ubumuntu (dehumanization). Ibyo ni intambwe ya mbere yo kwica itsinda rya ba nyiramukubitwa bahagaze.
Umututsi yambuwe ubumuntu yitwa amazina y’indwara. Yiswe umufunzo yitwa umusonga! Umututsi yiswe ndarusuma yitwa umwaku! Ibyo nta marira byasiga mu muntu!
Umututsi yiswe inzoka kandi inzoka ntirira. Yiswe inyenzi, yitwa umusundwe kandi ibyo nta marira bigira. Umututsi yiswe n’inda ubivuze ntiyabihanirwa kandi inda nta marira yayo nzi! Yaniswe n’ikirumirahabiri ye!
Ibyinshi muri ibi byigishijwe mbere y’uko u Rwanda rubona icyiswe ubwigenge na nyuma gato y’aho rububoneye.
Mu mategeko icumi y’urwango ikinyamakuru Kangura cyigeze kwandika harimo iryihariye ribuza Umuhutu uwo ariwe wese kugirira impuhwe Umututsi! Waririra uwabujijwe kukugirira impuhwe ngo bigende bite?
Uririye utagomba kumugirira impuhwe bimutera umujinjya, kuko atangira kwibaza ibyo urimo. Abona ari ugukabya ubutesi cyane ko bigishaga ko n’amazina Umutesi ari amatutsi!
Iryo tegeko ribuza Abanyarwanda bamwe kutagirira impuhwe abandi ryaje ryuzuza ibyo kubatesha agaciro bitwa ubukoko n’indwara hiyongeraho n’amategeko yigisha ko umubano hagati y’Umuhutu n’umwanzi we Umututsi udashoboka kubera kamere mbi y’Umututsi by’umwihariko ubushukanyi n’ibindi bisa nabyo.
Ubwicanyi ndengakamere bwakorewe Abatutsi bukibasira n’abandi bishe itegeko ryo kutabagirira impuhwe, hari hashize imyaka hafi 30 Anastase Makuza abwiye Abatutsi ngo nibahunge cyangwa bahore nibibananira bahore. Abakuze bazi ibyo ntawari kurira agomba guhora cyangwa kuruca akarumira agahebera urwaje.
Munyarwanda w’ubu n’uw’ejo, ibuka byo ufate icyemezo. Kurwanya Jenoside!
Tom Ndahiro


text:
Mu buzima umuntu yishimira gukunda kandi agakundwa, mu minsi nk’iyi aho abantu bagenda bahemukirana mu rukundo, hari abakeka ko nibura mu nsengero ari ho hakiri urukundo nyarwo mu bakijijwe, gusa uyu we ngo nyuma y’uko akundanye n’umukobwa nyuma akagenda amwicaho, ni nako yagiye acika mu rusengero cyane ko ngo kumubona aba yumva ari ukumukomeretsa, aragisha inama.
Yateruye agira ati ’’Ndi umusore nakundanye n’umukobwa, turishima mu rukundo nkamwizera cyane kuko nabonaga atampemukira cyangwa ngo anzaneho uburyarya cyane kuko nabonaga akunda gusenga, gusa uko twagendaga dutera imbere tunateganya imishinga itandukanye, natunguwe no kubona agenda ahinduka, twahana gahunda akazica, akampa impamvu zidafatika, nyuma nkagenda mbona atacyinyishimira nka mbere.
Abantu bambwiraga ko yadukanye imico mibi simbyemere nyuma nza gufata telefoni ye, mbonye ubutumwa yandikirana n’abandi basore ndatungurwa numva nkubiswe n’inkuba.’
Yakomeje kunyicaho, nyamara nkakira amakuru ko igihe yatinze ko duhura aba yagiye guhura n’abandi, yemwe nkanamenya ko yanga kunyitaba arimo aravugana n’abandi basore, naje no kubona yanga kuza kunsura yagiye gusura abandi, najya gusenga nkamubona nkumva ncitse intege, twanahura akandeba nk’icy’imbwa ihaze, nkumva ndanoze rwose.
Kuri ubu numva ntajya gusenga mubona, nacitse intege kubera we, mungire inama.’’
Igorora Iritararenga Dieudonne


text:
IGITEKEREZO CYA MATAMA YA BIGEGA
Umugabo bigega yabaye aho, maze abyara umwana w’umukobwa Matama: yari yaravukanye isaro ku ntoki, ntihabe hagira uhirahira ngo arimwake.
Mibambwe umwami w’u Rwanda, atambagira igihugu, acumbika ahitwa I Remera rya Kanyinya. Mu gicuku gishyira inkoko, Mibambwe yumva umwana urira, ariko ntiyamenya aho aririra. Mibambwe arabyuka, abaza abararirizi ati “ uwo mwana urira araririra he?” Baramusubiza bati “nta we twumvise. ” Umwami ati “nimujye kubaza abaja n’abashumba ko bamenya aho umwana aririra. ” Bababajije barabahakanira, bati “ ni mujye kubariza no ku baturanyi. ” Abo babajije bose bakabahakanira, bati “nta mwana twigeze twumva arira. ”
Ubwo Mugunga wa Ndoba, umugaragu wa Mibambwe, yari yagishije inka mu Bugoyi, nawe yumva umwana arira, abaza abagaragu be ati « uwo mwana arararirira he? » Bati « ntawe twumvise. » Ati « nimujye kubaza abo mu gikumba k’inka. »
Abashumba barahakana bati « nta mwana twumvise arira. » Bucya Mugunga acyumva umwana urira, ati « sinakwihererana ibi bintu jyenyine. » Ajya kubibwira Mibambwe.
Agitunguka mu irembo arasuhuza. Mibambwe ati « nta kubaho, ijoro ry’ejo mu gicuku gishyira inkoko numvise umwana urira ageza mu gitondo arira, n’ubu ndacyamwumva! »
Mugunga ati « nanjye ni cyo cyari cyizanye ngo mbikubwire; nanze kwihererana ibyo bintu. Nabajje abantu bose twari kumwe ko na bo baba bumvise umwana urira barampakanira; mbajije mu baturanyi barampakanira; mpera ko mena ijoro nza kubukubwira. »
Mibambwe ati « dushake uko twabona uwo mwana. Ndetse noneho ndumva yasaraye, ntakibasha no kurira cyane! »
Nuko Mibambwe yohereza intumwa ahantu hose, yohereza na Mugunga, aramubwira ati « genda ushake uwo mwana, numara iminsi itatu utaramubona, uzaze dushake ubundi buryo. » Yohereza n’umuntu kwa Kimenyi, umwami w’i Gisaka, ngo amubaze aho umwana yaba aherereye. Babibwiye Kimenyi ati « abami b’i Rwanda ntibabe abapfu! umwana abura rizwa n’iki? abana b’ino barabuhagira bakarira, bakoranabi babahana bakarira! »
Intumwa iraza ibwira Mibambwe uko Kimenyi yamusubije, Mibambwe ntiyabyumva.
Buracya atuma undi muntu kwa Muzora, umwami wo mu Ndorwa, nawe agiye kumusubiza ati « Mibambwe ni umusazi. Abana bose bo mu gihugu cyanjye ngenzura igihe baririra? » Babwiye Mibambwe uko Muzora yamusubije arumirwa, ariko ntiyashirwa. Buracya atuma kuri Rumanyika, ngo amurangire aho umwana yumvise arira aririra. Rumanyika aramusubiza ati « sinabona icyo musubiza. »
Mibambwe abonye abo bami bose batamubwiye neza iby’uwo mwana urira, ahamagara abagaragu be bitwaga Indongozi, arababwira ati « nimujye kunshakira aho aririra. Dore mbohereje muri umunani nimujyane na Mugunga. » Abagaragu baragenda, bagera kwa Bigega, bararamukanya, baramubaza bati « ntiwamenya aho umwana aririra muri iki gihugu cyanyu? » ati « uwo mwana urira ni uwanjye, yanze kuvamo umwuka naho ubundi agiye gupfa; umwana umaze icyumweru cyose arira! »
Mugunga ti « ese ntiwamenya ikimuriza? » Bigega ati « ni isaro yavukanye ku rutoki, ntihabe hari uwarimwaka. Bukeye bagiye kumwuhagira isaro rigwa hasi, inkoko irarimira, umwana arira ubwo. Bagiye kwica inkoko ngo bariyake umukara urayimira; bagiye kwica umukara imbwa irawumira, bagiye kwica imbwa, ingwe irayimira, bagiye kwica ingwe, intare intare irayimira, bagize ngo bice intare, imbogo irayimira; bakurikiye imbogo ngo bayice, inzovu irayimira, nuko inzovu yigira mu ishyamba. »
Mugunga abaza Bigega ati « iryo shyamba se muzi aho riherereye? » Bigega ati « turahazi ariko twese turaritinya ntawe urigeramo. » Mugunga ati « duhe uritwereka. » Bigega ati « ko muri bacye? » Mugunga ti « nta cyo bitwaye. »
Mugunga n’Indongozi baragenda, bageze mu ishyamba, batangira kuritema, bararitwika inzovu iravumbuka ihunga, bayihurizaho amacumu barayica. Barayibaga bayikuramo ibyo yamize byose, na rya saro. Mugunga ararijyana, agitunguka kwa Bigega bavugiriza impundu icyarimwe. Mugunga aragenda ahereza umwana isaro; umwana ahera ko arahora, ahereza Mugunga amaboko; Mugunga aramuhagatira amuha amata, umwana akira amarira.
Bigega ashimira Mugunga n’Indongozi, atuma kuri Mibambwe, ati « guhera ubu tubaye inchuti, kandi umenye ko abami b’i Rwanda barusha abahandi ubwenge. »
(Myr BIGIRUMWAMI, Ibitekerezo, Nyundo 1971, p. 115 - 116)


text:
Mu gushaka kumenya byinshi kuri iki kibazo, twagerageje gushaka icyaba gifatwa nk’ikibitera maze dusanga urubuga Healthline.com rutangaza bimwe muri byo birimo: Gufata indyo yiganjemo amavuta menshi: aha twavugamo nk’ifiriti, ibinure n'ubunyobwa. Kwihata inyama zitukura, kudakora siporo, kuryama cyane ukarenza ibikenewe.
Ese hari ibindi bibazo umubyibuho ukabije ushobora gutera?
Nkuko impuguke zitandukanye mu by’ubuzima zibisobanura ngo ikibazo cya mbere kizanwa n’umubyibuho ukabije ni umuvuduko w’amaraso ukabije, uyu muvuduko rero ahanini ngo nawo ushobora gutera izindi ndwara nyinshi ugasanga umuntu arakira indwara imwe agahita arwara indi byose biturutse ku mubyibuho ukabije muri izo ndwara zose harimo diabete, kanseri y’ibere, kanseri y’amara, agasabo k’indurwe n’izindi.
Ese ni iki wakora ngo wirinde umubyibuho ukabije?
Ikintu cya mbere ukwiye kwihata kugira ngo wirinde umubyibuho ukabije ni ugufata imbuto n’imboga ziganjemo pomme, indimu, inanasi ndetse na dodo buri gihe. Kuzibukira ibyo kurya bifite amavuta menshi, kumenya uko umubiri wawe wubatse ari nabyo bizagufasha kumenya ibyo uwuha, kwirinda kwicara umwanya munini no gukora imyitozo ngororangingo.
Iyo ibi byose bidakurikijwe neza, usanga umuntu afite ibyago byo kurwara za ndwara zikomoka ku mubyibuho ukabije zirimo kwikuba 3 kw’izibasira umutima bikaba intandaro yo guhora umuntu arwaragurika ndetse ntanabashe kugira icyo yimarira mu buzima bwe. Ibyo byose iyo biramutse bikozwe neza usanga umuntu yarasubiye ku murongo mu gihe gito cyane.
Src: Healthline.com


text:
Ibimenyetso biranga umwana utabona ababyeyi bihagije
Abana bari mu byiciro bitandukanye ukurikije imyaka, bityo n’uburyo bakenera ababyeyi babo buratandukanye.
Muri iyi nkuru turibanda ku bana bari mu kigero cyo kuva ku mwana ukivuka kugeza ku myaka ibiri( 0-2). Uyu mwana rero kuko aba atabasha gusobanura ko yabuze ababyeyi, hari ibindi bimenyetso abigaragarisha. Ibi ni bimwe muri ibyo bimenyetso ariko si byose.
Kudakunda ababyeyi : . Ibi akenshi biterwa no kuba ataramenyereye kubabona ndetse no kubumva hafi ye cyane. ubundi mu gihe cyo konka ni bwo ubuzima bwe n’ubwa nyina bwisanisha cyane, icyo gihe nyina akaba umuntu utandukanye n’abandi imbere y’umwana, ubwo rero iyo iyi sano itabonye ikiyikomeza (konka ) umwana akura yiyumvamo uwo ahora abona bugufi bwe.
Ibi rero bigaragara cyane cyane iyo umwana arwaye usanga umwe mu babyeyi yaretse ibindi ngo amwiteho ariko umwana akamwanga, umwana agashaka kubona wa mukozi cyangwa undi muntu bahorana wenyine, ku buryo no kujya kwa muganga bagomba kujyana n’umukozi.
Guhorana umutuzo ukabije(Timidite) : Uyu mutuzo uterwa no kuba atarigeze abona umuntu bahorana ngo amukinishe amufashe gutekereza agire n’amatsiko ku byo abona bimutere gukubagana ashaka kubikora nawe. Uyu mwana n’iyo agiye mu ishuri hari igihe aba umunebwe kuko akora ibyo mwalimu amweretse gusa, akenshi uyu mwana azagwa nabi (kutishima), kutava ku izima, n’ibindi.
Umubyibuho udasanzwe :Uyu mubyibuho ahanini uterwa n’uko ingingo z’umwana zitaba zaramenyerejwe gukora mu gihe umukozi amwitaho akanya gato kubera guhugira mu mirimo yindi. Umwana rero ntamenyere gukina, kwiruka, gusimbuka, ahubwo agakunda kuryama kubera guhora bamuryamishije cyangwa bamuhetse.
Usanga rero umwana arya neza ariko ntakoreshe ibyo aba yariye bibyare ingufu z’umubiri.
Kutemera guhanwa : Uyu mwana ni gake yemera guhanwa n’umubyeyi we igihe yagize amakosa, kuko akenshi yamenyere igitsure cy’umukozi, mu gihe wa mukozi atagihari iyo haje undi umwana ntamwumvira.
Hari n’ibindi bitandukanye harimo nk’uko imikino yabana yibanda ku gukina bajya ku kazi. Gukubagana cyane, n’ibindi
Inama kuri iki kibazo
Ntibishobokera ababyeyi benshi guhagarika akazi ka buri munsi ngo bicare barere abana gusa, ahubwo amasaha y’akazi twayakoresha neza tukibuka abana. Ibi ni bimwe wakora :
- Kwirinda gutaha unaniwe cyane kuburyo utabona uko wita ku mwana. Gira byibura umwanya muto umuteruye nta kindi uhugiyemo.
- Kudatahana akazi ko gukorera mu rugo.
- Kutagaragaza ikibazo wagiriye ku kazi cyamgwa ahandi igihe ugeze mu rugo. Ugacya mu maso igihe uri kumwe n’umwana
- Kugabanya gahunda nyinshi zitihutirwa za nyuma y’akazi. Nko kujya muri salon, gusurana, guhaha buri munsi, inama z’ubukwe …
- Kujyana n’umwana muri gahunda zimwe na zimwe. Mu gihe zitabangamira umwana
- Gukoresha iminsi y’ikiruhuko wita ku mwana ntubiharire gutaha amakwe, gukora imisatsi, guhemba, insengero, utubari, n’ibindi.
Babyeyi, tuzi ko abana ari impano y’Imana kandi ni umugisha, bityo rero tujye twita kubana bacu neza. Ntitwareka imirimo yacu, ariko abana ni ibanze muri byose, twakora ibijyanye n’umwanya dufite kugira ngo tumenye ubuzima bw’abana bacu uburere n’ubuvuke bigomba kuba nk’Isanga n’Ingoyi.
Violette M.
photo : google


text:
Inkuru: Imana ihagaze kw’idirishya irimo irakureba
Hariho umwana muto w’umuhungu wagiye gusura sekuru na nyirakuru mu cyaro. Bamuha umudumetso ngo akinire mu biti.
Yitorezaga mu biti,ariko yahoraga ahusha.Amaze gucika intege ajya gufata ifunguro rya nijoro,ari kugenda abona imbata ya nyirakuru.Nuko arasa iyo mbata, ayihamya mu ruhanga arayica.Agira ubwoba n’agahinda. Kubera ubwoba ahisha iyo mbata ku nkingi z’ibiti,nibwo yabonye ko mushiki we Mutesi byose yabirebaga,ariko ntiyagira icyo avuga.
Nyuma y’ifunguro rya saa sita umunsi ukurikiye,nyirakuru abwira Mutesi ati”tujye koza ibyombo” ariko mutesi aravuga ati”ariko Yozefu(musaza we) yambwiye ko ashaka kumfasha ibyo mu gikoni byose”, ahita amwongorera ati “uribuka ya mbata”.Nuko Yozefu yoza ibyombo kwituze rwose.Nyuma sekuru aza kubaza abana niba bashaka kujya kuroba ariko nyirakuru aravuga ati” mwihangane nashakaga ko Mutesi aza kumfasha gutegura amafunguro”
Mutesi araseka, aravuga ati”nta kibazo kuko Yozefu yambwiye ko ashaka kugufasha”. Arongera aramwongorera ati”uribuka ya mbata”.Nuko Mutesi ajya kuroba na Sekuru, Yozefu asigara afasha nyirakuru.
Nyuma y’iminsi myinshi Yozefu akora imirimo ye n’iya mushiki we,bimunanira kwihangana.
Aragenda abwira nyirakuru ko yishe imbata ye,nyirakuru arapfukama aramuhobera aramubwira ati”ndabizi mwana wanjye, nari mpagaze kw’idirishya byose ndabibona ariko kuberako ngukunda narakubabariye nkibibona,nari ndi kwibaza igihe uzarekera kuba imbata ya mushiki wawe”
Amateka yawe ayo ariyo yose, ibyo wakoze bibi byose, umwanzi azajya ahora abikwibutsa(kubeshya, imyenda, ubwoba, imico mibi, urwango, uburakari, umujinya,..) Ibyo aribyo byose ugomba kumenya ko Imana yari ihagaze kw’idirishya yabirebaga, ubuzima bwawe bwose yaraburebaga, ishaka ko umenya ko igukunda kandi ko wababariwe.
Iri Kwibaza igihe uzarekeraho kuba imbata ya satani. ikiza cy’Imana nuko iyo wihannye itakubabarira gusa ahubwo iguhanaguraho byose wakoze ikanabyibagirwa burundu.Twakijijwe ku bw’ubuntu n’imbabazi z’Imana.( Ujye wibuka buri gihe ko Imana iri kw’idirishya ikureba.)
Zaburi 139:1-4
1.Uwiteka warandondoye uramenya,2.uzi imyicarire yanjye n’imihagurukire yanjye, umenyera kure ibyo nibwira.3.Ujya urondora imigendere yanjye n’imiryamire, uzi inzira zanjye zose.4.kuko ijambo ritaraba mu rurimi rwanjye, uba umaze kurimenya rwose, Uwiteka.


text:
Ikiganiro cya 14 kuri 15 biteganyijweUrupapuro rwa 2/7: Gusuzuma ubumenyi bwawe
Kwerekana ingingo y’ ikiganiro: Gusuzuma ubumenyi bwawe
IBIKENEWE N’INSHINGANO MU GUFASHA UMWANA WAREREWE MU MURYANGO UGEZE MU BUGIMBI N’UBWANGAVU?
Suzuma ibi bibazo ushingiye ku buzima bwawe ukiri ingimbi/umwangavu:
- Kuva mu bwana utangira ubugimbi/ubwangavu wabinyuzemo ute?
- Ni gute imibanire yawe na bagenzi bawe yahindutse?
- Impinduka zabaye mu mubiri wawe wazumvise ute?
- Ni gute wayoboraga amarangamutima n’ibyiyumviro byawe?
- Ni iki cyakugoye cyangwa cyaguteye isoni?
- Ubona ute impinduka zabaye mu bitekerezo, imyitwarire yawe muri rusange n’imyifatire yawe imbere y’ababyeyi bawe?
- Ni gute ababyeyi bawe n’abandi bantu bakuru bagufashije – ni iki bakoze kitagufashije?
- Ese hari intambara zabaye muri wowe hagati yo kumvira ababyeyi no gushaka kwigenga mu buzima? Zisobanure.
- Mu gusoza: ni iki cyakugoye kurusha ibindi byose mu gihe cy’ubugimbi/ubwangavu?
Andika ibisubizo wabonye bigaragaza ubumenyi n’ubushobozi wifitemo ukoresha mu gufasha ingimbi/umwangavu urera mu muryango wawe.
IMPINDUKA ZIKUNZE KUGARAGARA N’INSHINGANO MU GUFASHA UMWANA WAREREWE MU MURYANGO UGEZE MU BUGIMBI N’UBWANGAVU
Muri rusange, ingimbi/umwangavu urera mu muryango wawe ameze kimwe n’abandi ariko kubera amateka ye arangwa n’icyizere ndetse n’umutekano muke mu buzima yanyuzemo, igihe agezemo gishobora kumugora, kugaragaza amarangamutima ye nabyo bikiyongera kurusha uko byari bisanzwe. Muri iki gihe ibyishimo byo gushyikirana n’ abantu umwana yibonamo bamuha icyizere n’ umutekano biravangirwa n’ ikibazo cyo kumenya uburyo ugutandukana bizakorwa mu buryo bunoze bufasha umwangavu/ingimbi kubaho mu buzima bw’ umuntu mukuru wigenga kandi wirera.
Abana bahohotewe mu buryo bukabije cyangwa ababuze ubufasha bari bakeneye igihe bari bakiri bato bakunze gutangira kwiyumvamo ubuzima bw’ ubwangavu/ingimbi mbere y’ abandi (ibi bishobora kuba biterwa n’ ubuzima bwo kwirwanaho) bamwe batangira bagifite imyaka iri hagati ya 8-10.
Ubushakashatsi burerekana ko gushyira umwana mu muryango bishobora guhungabanya amarangamutima y’ umwana watangiye ubuzima bugoye. Iki ni igihe umwana akeneye abamufasha bamugana bagahora hafi ye nawe akamenya kubyakira no kubyibikaho. Akenshi, amakimbirane aganisha ku guhagarika icyemezo cyo kujyana umwana mu muryango witeguye kumwakira bitewe no kutumvikana ndetse no gutongana, umwana ashobora gutoroka, akigunga ku ruhande, akanga kumvira cyangwa kuganira n’ ababyeyi bamurera n’ ibindi. Byinshi biterwa n’ umubano mwiza ndetse n’ umushyikirano umwana yagiranye n’ ababyeyi bamwakiriye mu muryango. Niba wareze umwana kuva mu bwana bwe kugeza mu bwangavu/ ubugimbi bikaba bimugoye kuguma mu muryango ugomba kubifata nk’ ibintu bikunze kugaragara mu miryango yakira abana. Abana bato batishimira na gato ko hagira igihindagura ubuzima bwabo ntabwo bagorwa no gufatanya n’ abantu bakuru babafasha badafitanye umubano wihariye.
Mu bwangavu / ubugimbi umwana yiyubakamo ikiremwa gishya cyigenga, kimuvana ku bwana bwamusabaga gutegereza kwakira ubufasha bw’ abantu bamwitayeho yizera kandi yibonamo, agatangira kwimenyereza kwigenga yitaza buhoro buhoro ababyeyi bamwakiriye bakamurera mu muryango. Akenshi umwana yumva akeneye kongera gusura no kumenya amateka n’ inkomoko y’ ababyeyi bamubyaye ndetse n’ abo bafitanye isano bose kugira ngo yivanemo ibitekerezo yishyizemo arusheho kumenya ukuri.
Kwimenyereza no kwibona mu rungano bihabwa agaciro kuruta kwibona mu babyeyi bamwakiriye mu muryango. Ibibazo byo kugira isaha atahiraho nimugoroba, uruhushya rwo kujya gusabana n’ abandi, uruhushya rwo kwitoboresha amatwi n’ ibindi bitangira kuvuka. Ubushakashatsi bugaragaza ko abana barerwa mu miryango bahura n’ ingorane nyinyi mu kumenyera no gukurikira ibikorwa by’ abandi bana bari mu rugero rwabo: akenshi ababyeyi babarera mu muryango bafite ubwoba (akenshi bifite ishingiro) bibaza igishobora kuvuka baramutse bamwemereye kujya gusabana n’ abandi mu munsi mukuru. Ibyo bituma birinda kumurekura, batanga amabwiriza kurusha abandi babyeyi bareka abana babo ntibakumire ibyifuzo byabo. Ibi rero bigora cyane umwana warerewe mu muryango.
Nta muti w’ ibi bibazo ariko hari uburyo bushobora gufasha.


text:
Diamond ahamya ko atarashaka ariko afite umukunzi
Umuhanzi Diamond Platinumz uri mu Rwanda yatangaje ko ibyo abantu bumva mu bitangazamakuru ko akunda gusambana ari ibinyoma ko afite abana batatu gusa, akaba nta mugore arashaka.
Diamond yabivuze mu kiganiro yagiranye n’abanyamakuru kuri uyu wa gatanu tariki 19 Mutarama 2018.
Ubwo yasubizaga ikibazo umunyamakuru yari amubajije niba kuba abyara abana benshi bitazamwicira urugendo rwe rwa muzika, yamusubije ko ibyo bamuvuga atari byo ko atajya asambana kandi ko nta mugore arashaka gusa avuga ko akundana na Zari.
Yagize ati “Mbabwije ukuri ko mfite abana batatu gusa. Nta mugore ndashaka ariko mfite umukunzi wanjye nkunda cyane Zari, ntabwo nshobora no kumuca inyuma ibyo mwumva burya ni ibinyoma.”
Diamond kandi yavuze ko atajya akoresha na rimwe amarozi ko abayiringira ntacyo bateze kuzageraho. Yasabye urubyiruko kugira abarugira inama beza bagakora cyane kandi bagasenga mu gicuku.
Ati “Niba ukuri muto ukiringira abarozi ntacyo uzageraho, ese kuki umurozi aza kuguha amahirwe kandi asize umwana we? Wibwira ko agukunda kurusha umwana we?
“Nageze kuri byinshi kuko abo dukorana ari beza kandi ngakora cyane namwe mujye mukora cyane mwibuke gusenga saa munani z’ijoro.”
Diamond arakomereza uruzinduko ari kugirira mu Rwanda aho ari kwamamza ubunyobwa acuruza n’umubavu akura mu ruganda rwe.
Ibitekerezo ( 1 )
Ibyo Diamond avuga nibyo.Ariko nakosore aho avuga ko ZARI ari UMUKUNZI we.Iyo ubana n’umuntu mugamije kwishimisha gusa,mukora ibyo imana itubuza,ntimukabyite ngo ni “umukunzi” wanyu.Kuko iyo mumaze kumuhaga,muramuta.Ibyo se nibyo mwita gukundana? Imana itubuza gusambana,mwebwe mukabyita gukundana.Igitangaje,nuko mwese muvuga ngo muli Abakristu cyangwa Abaslamu.Nubwo mwumva ntacyo bitwaye,mumenye ko abasambanyi batazaba mu bwami bw’imana.Kimwe n’abajura,abicanyi,etc… (1 Abakorinto 6:9,10).Ntacyo bimaze kwishimisha igihe gito,hanyuma ukazabura ubuzima bw’iteka.Ni ukutagira ibitekerezo bizima.Nibyo bita Spiritual Myopia (kutareba kure).


text:
Mu Rwanda hadutse imisengere itari imenyerewe
Umunyamategeko akaba n’umunyamakuru, Edward Mubalaka yashyizeho umunsi ngarukamwaka w’amasengesho azajya ahuriramo abemera Imana y’abakurambere b’u Rwanda.
Avuga ko uyu munsi witwa “Umunsi wera w’umucyo” uzajya wizihizwa buri mwaka tariki ya karindwi Nyakanga, ukazahuza abantu basenga hashingiwe ku mahame bishyiriyeho ubwabo.
Uyu munyamakuru agira ati ”Ntabwo tuzasenga dushingiye kuri Bibiliya cyangwa Korowani, twe tuzishyiriraho amahame yacu”.
Mubalaka avuga ko bazajya bahurira ahantu bahisemo hagendewe ku mubare w’abanditse kuri murandasi babisaba cyangwa bahamagaye kuri radio, mu biganiro bizatambutswaho mbere yo guhura nyirizina.
Abo biyandikishije ngo bazahuzwa no gusenga no kwegeranya inkunga yo gusura no gufasha abababaye, nyuma bakazajya basoreza uwo munsi mu birori byo kwishima.
Mu kiganiro yagiranye na Kigali today, Mubalaka yagize ati:”Niba twiyemeje guhurira kuri Stade Amahoro, buri muntu azajya asengera ibyifuzo bimukomereye byamunaniye”.
Ati “Tuzashingira ku myemerere yacu kandi nta muntu duhagaritse kuko ayo masengesho azitabirwa n’abayisilamu, abakirisitu, aba gakondo n’abandi.
“Ibyaha abantu bavuga byo gusambana n’ibindi ntabwo bitureba, twebwe amahame tuzagenderaho ni ubumuntu bushingiye ku bupfura, buvuga ko idini ryiza ari irifasha impfubyi n’abapfakazi”
Mubalaka akomeza agira ati:“Imana y’i Rwanda niyo Mana nyayo. Uzakubwira ngo so cyangwa sogokuru ni umudayimoni niba atakibaho, ngo nubarota bazaba ari abazimu, uwo yarakubeshye.
“Ndibaza nti ‘ni gute ahubwo mbaye ndusenga ntatangira mvuga ngo Mana ya data! Kuko so niwe wagushyize ku isi! Reka dusenge mu izina ry’Imana yacu yaturemye”.
Mubalaka avuga ko kuri uwo munsi wiswe “Umunsi wera w’umucyo” abantu bawitabira bose basabwa kwambara imyambaro y’urwererane.
Avuga kandi ko amaze guhuza abantu bagera kuri 200 bazajya basenga Imana hatitawe ku idini cyangwa itorero baturukamo.
Yakomeje asobanura ko hari icyizere cy’uko uwo munsi uzaba uw’ikiruhuko mu gihugu hose, kuko ngo yabonye yakirwa neza n’Urwego rw’Igihugu rw’Iterambere (RDB) ubwo yari agiye kubisaba.
Ibitekerezo ( 14 )
abanzi b’Imana si abazi ukuri ahubwo ni abiyobagiza ukuri bakuzi bakarwanya Imana ,gusa ndabatangariza ko Imana yaremye abantu atari ababyeyi badushyize Ku isi ,ntacyo ngipfana na karande y’abazimu kuko abazima ntaho bahurira n’abapfuye, nshoje mbamenyesha ko igicaniro cyose kirwanya Imana y’ukuri yaremye ijuru n’isi n’ibiriho byose kizasandaguzwa bitarenze ukwezi kw’ugushyingo 2018 ,abanzi b’Imana nyakuri bakarimbukana nacyo ibyo ni biba muzamenya mwese niba koko iyo Mana y’I Rwanda niba ariyo yari nyayo Cg niba ari Uwiteka Imana ya Israel ariko nayo Mana yanjye ubu ariyo izaba ibikoze ,kuko itabangikanwa kuko ari Ifuha ,ubwo niba batazashingira kuri Bibliya bazashingira kuki? satani ahagurukije ubuyobe bukomeye ariko umugenzi naho yaba umuswa iyo nzira yo kwera ntazayiyoba satani ararushywa n’ubusa ,duhindukire tugarukire Uwiteka nawe aratugarukira.
MWESE MWASHYUSHYE UMUTWE KU BUSA.
Uyu mugabo aravuga ko ari uguhuza imyemerere itandukanye.
SI IDINI AHUBWO NI NK’IMPUZA-MADINI.
BURI WESE URI TAYARI GUKORA IBYIZA ARI KARIBU.
NANJYE NZAZA AS LONG AS ATAZATUBWIRA KUMUSENGA GUSA CYANGWA SE KUREKA IBYO TWEMERAGA.
Yakoresheje umuringo wo muri Bibiliya!!! Gusura imfubyi n abapfakazi ni ryo dini ryiza
barashoboye gsa ibyahanuwe bigomba gusohora n’ubundi.
ubwose idini ritajyendera kuri bibilia kandi bibilia akaba arijambo ry’IMANA ubwose utayobowe nayo abayobowe nande wundi?
Ndasaba telephone za Mr Edward Mubarak nvugane nawe muduhuze kuri email.
Murakoze
Ndasaba telephone number cyangwa email address bya Mr Edward Mubarak muvugishe.
Murakoze
Alias
ejo murarimbutse mwebwe kbs
gusenga ni mumutima kdi burigihe twemera ibyo tutabona nibimakaza urkundo&amahoro nzayonoka
IBYURU RWANDA MUZABIMBWIRA PE NIMUNSANGA IRYAHEPHO
Ku isi hari amadini ibihumbi n’ibihumbi.Kandi buri ryose rivuga ko ariryo ryonyine rizima.Muli Matayo 7:13,14,YESU yerekanye ko abantu nyamwinshi banyura mu NZIRA ijyana mu kurimbuka.Nukuvuga kubura ubuzima bw’iteka.Naho INZIRA ijyana abantu ku buzima bw’iteka,ngo abayinyuramo ni bake cyane kubera ko iruhije.Yerekanye ko abakristu nyakuri uzababwirwa n’IMBUTO nziza bera.Birinda gukora ibintu bibi imana yatubujije:Kwica,kurwana,kwiba,gusambana,amanyanga,etc...Ahubwo bose yabasabye kubwiriza ubwami bw’imana buzaza bugakuraho ubwami bwose bwo ku isi,noneho akaba aribwo buyobora isi.Bene abo bantu nibo bonyine imana yemera gusa.Niba iryo dini rya Edward Mubalaka rizakora ibyo imana itubuza,rirata igihe kuko Imana izaririmburana n’abayoboke baryo ku munsi w’imperuka.
Njye nshyigikiye iriya misengere, kuko Imana ariyo soko ya byose, amadini akaba yarashyizweho n’abantu akenshi mu nyungu zabo


text:
Ni igikorwa bakoze ku nshuro ya mbere kuva baburirwa irengero ku wa 23 Kamena 2018, ubwo binjiraga mu buvumo buri mu Ntara ya Chiang Rai bagiye gutembera nk’uko byari bisanzwe iyo habaga humutse, nyuma yo gutembereramo, hakagwa imvura nyinshi igasiba inzira babuze uko basohoka.
Aba bana b’abahungu bari hagati y’imyaka 11 na 16 n’umutoza wabo w’imyaka 25, babonetse ari bazima nyuma y’iminsi icyenda, bagezwaho ibiribwa n’imiti nyuma y’iminsi 10 nta cyo bashyira ku munwa.
BBC yanditse ko kuri uyu wa gatanu aribwo babashije kwandikira ababyeyi babo amabaruwa yandikishije ikaramu, umushoferi w’Umwongereza ayabagezaho kuri uyu wa gatandatu, Guverinoma ihita iyashyira ku rukuta rwayo rwa Facebook.
Umwe mu bana yanditse ati "Ntimugire ikibazo, turakomeye.” akomeza atera urwenya ati “Mwarimu wacu, ntuduhe imikoro myinshi.”
Mugenzi we witwa Pong yagize ati "Ntimumpangayikire, ndarinzwe, meze neza.”
Umutoza wabo wari wabajyanye mu butembere, Ekkapol Chantawong, yihanganishije ababyeyi anabasaba imbabazi ko atariwe byaturutseho.
Ati "Bakundwa mwese babyeyi b’aba bana, ubu bose bameze neza. Ikipe y’abatabazi batwoherereje iri kutwitaho neza kandi ndabasezeranya ko nzakomeza kwita ku bana uko nshoboye kose, kandi mbikuye ku mutima, babyeyi b’abana mumbabarire."
Nubwo uyu mutoza yanditse asaba imbabazi ababyeyi akeka ko bamurakariye, bamwe muri bo banditse kuri ubwo butumwa Guverinoma yashyize kuri Facebook, bamubwira ko nta kosa yakoze nabo ntacyo bamushinja.
Umwe yanditse ati "Ba Mama na ba Papa b’abana ntabwo bakurakariye. Warakoze gukomeza kwita ku bana.”
Undi ati “Mubwire umutoza Ake, muti ‘Ntutekereze byinshi. Ntabwo twigeze tukurakarira.”
Uretse kuba abo bana baragejejweho ubutabazi bw’ibanze nk’imiti, ibiribwa n’umwuka, ibindi bikorwa by’ubutabazi byakomeje kubagezwaho ariko ku wa Gatanu, batashywe n’ubwoba ubwo uwahoze ari umushoferi w’umunya-Thailand yapfiragamo abagemuriye umwuka.


text:
Kuwa 6/12/2017
ISOMO RYA MBERE
Isomo ryo mu gitabo cy’Umuhanuzi Izayi (Iz 25, 6-10a)
Uwo munsi, 6Uhoraho azakorera amahanga yose umunsi mukuru kuri uyu musozi, abazimanire inyama z’ibinure, banywe divayi iryohereye, abahe inyama zoroshye na divayi imininnye neza. 7Azatanyagurira kuri uyu musozi umwenda wari ubambitse hejuru y’imiryango yose, n’igishura cyari cyoroshe amahanga yose. 8Azatsemba burundu icyitwa urupfu, Uhoraho Imana ahanagure amarira ku maso yose, avaneho ikimwaro cy’umuryango we mu gihugu cyose. Ibyo ni Uhoraho ubwe wabivuze. 9Uwo munsi bazavuga bati «Uhoraho ni we Mana yacu. Twaramwiringiye aratubohora, amizero yacu ari muri Uhoraho. Nitwishime, tunezerwe kuko aducungura. » 10aUhoraho agiye kuramburira ukuboko kwe kuri uyu musozi.
Iryo ni Ijambo ry’Imana
ZABURI (Zab 23 (22), 1-2a, 2b-3, 4, 5, 6)
Inyik/ Nyagasani, nzibera iruhande rwawe iminsi yose!
Uhoraho ni we mushumba wanjye,
Nta cyo nzabura!
Andagira mu rwuri rutoshye.
Anshora ku mariba y’amazi afutse,
Maze akankomeza umutima.
Anyobora inzira y’ubutungane,
Abigiriye kubahiriza izina rye.
N’aho nanyura mu manga yijimye,
Nta cyankura umutima kuko uba uri kumwe nanjye,
Inkoni yawe y’ubushumba intera ubugabo.
Imbere yanjye uhategura ameza,
Abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
IBANGONDIRIMBO RIBANZIRIZA IVANJILI
Alleluya Alleluya.
Nyagasani azaza gukiza umuryango we:
hahirwa abiteguye kumusanganira!
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 15, 29-37)
Muri icyo gihe, 29Yezu afata ku nkombe y’inyanja ya Galileya. Azamuka umusozi, nuko aricara. 30 Abantu benshi baramusanga bazanye abacumbagira, ibimuga, impumyi, ibiragi n’abandi benshi, babashyira imbere ye arabakiza. 31Nuko rubanda baratangara babonye ibiragi bivuga, ibimuga bikize, abacumbagira bagenda, impumyi zibona, maze basingiza Imana ya Israheli. 32Yezu ahamagara abigishwa be arababwira ati « Iyi mbaga nyifitiye impuhwe, kuko hashize iminsi itatu bankurikiye, kandi bakaba badafite ibyo barya. Kubohereza bashonje simbishaka ; hato batagwa mu nzira.» . 33Abigishwa baramubwira bati « Turakura he muri ubu butayu imigati ihagije abantu bangana batya ? » 34Yezu arabaza ati « Mufite imigati ingahe?» Baramusubiza bati «Irindwi n’udufi dukeya. » 35Nuko ategeka rubanda kwicara hasi. 36Hanyuma afata ya migati irindwi na ya mafi, ashimira Imana, arayimanyura, maze ayiha abigishwa be bayiha rubanda. 37Bose bararya barahaga. Nyuma bakoranya ibisate bisigaye, byuzura inkangara ndwi!
Iyo ni Ivanjili Ntagatifu


text:
Urwenya rwoherejwe na MWAMARAKIZA Martin:
Tue, 25 Mar 2014 12:23:51 +0100
umwana yari kumwe nase murugo , yasibye ishuri maze vmwarimu aba anyuze hafi yiwabo nuko ise abwira umwana ati wamwana we wajya kwiga !!!! nuko umwana ati siwowe wambujije kujya kwiga se?
nuko isev ati none se ko mbona mwarimu wanyu wagiye kwihisha ? nuko umwana ati ahubwo wowe jya kwihisha kuko mwarimu namubwiye ko wapfuye ataza agasanga ugihumeka ? ise agira ubwoba ati none se ko mbona mwarimu wawe aza hhano ? umwana ati nushaka wiruke kuko nagusanga hano araguhamba kuko azi ko wapfuye ? ise agira ubwoba !!!!
ariruka mwarimu ahageze asanga ise ntawe abaza amwana ahose yagiye nuko umwana avuga ko se yapfuye ,mwarimu abaza aho bamushinguye umwana at :"erega ntitwari twamushingura !! mwarimu aratabaza abantu baza gushingura umwana abwra se ati wihishe munsi yigitanda kuko usimbye mwarimu ndabona abo kuguhanba bo aje ! mwarimu artangara cyane asanga akana ari macati mukubesha
Uru rwenya rufite amanota


text:
Abakobwa baganirijwe ku byo bakwiye kwibandaho igihe bahitamo uwo bazabana
Aha baribarangije kuganirizwa, barimo bafata ifoto hamwe n’ababyeyi babahuguye
Kuri uyu wa gatandatu tariki ya 10 Werurwe 2018 ku biro by’ Umuryango wo Gushaka no Gukiza Icyazimiye (SSHM) mu Gatenga, habereye ihuriro ry’abakobwa baganirizwaga kubyo bakwiye kwitaho mu gihe bagiye guhitamo uwo bazabana, kugirango bazagire urugo rwiza.
Musabyeyezu aganiriza abakobwa bari bitabiriye
MUSABYEYEZU Justine ni umwe mu babyeyi baganirije uru rubyiruko uburyo bakwiye guhitamo neza kugira ngo hatazabaho kwicuza igihe bazaba bageze mu ngo zabo.
Yavuzeko guhitamo ari ibintu bikomeye kandi bishobora bigira ingaruka ku buzima bw’umuntu bwose, kuko iyo uhisemo nabi ubuzima bwawe bwose buzarangira ubabaye, wahitamo neza, ubuzima bwawe bukazagira umunezero.
Yababwiye ko bisaba kwitonda, ntibarebe ngo imyaka yabashiranye, urungano rwabo rwaragiye,Kuko iyo uhubutse nta yandi mahirwe ya kabiri uba ufite yo kongera gushaka, kuko n’ubwo wakongera gushaka, ubwa mbere biba byakunaniye, watsinzwe.
Yabibukijeko inkono ihira igihe, ko kugenda mbere atari ko kugerayo, ko ahubwo kwitonda ,ukihangana ari byo byiza.
Ibi ni bimwe mu bintu yababwiye ko bagomba kwitaho:
1. Kugisha inama Imana
MUSABYEYEZU yababwiye ko muri byose bakora bagomba kwikoreza Uwiteka urugendo rwabo rwose, uko bayikoreza akazi,business zabo, amashuri,… bagomba no kuyikoreza amahitamo yabo.Yabasabye gukoresha ubwenge n’ubushobozi Imana yabahaye bahitamo kugirango babihuze n’umugambi w’Imana.
Yababwiye ko bagomba kuba bumva bamukunze ntibagendere ku bintu kuko ibintu atari byo byubaka.Yavuzeko Imana niba ariyo ibatangirira umushinga, itazananirwa kuwurangiza ko ahubwo izawusohoza.
2. Kumvira inama z’ababyeyi
Yababwiyeko bagomba kumva inama ababyeyi babagiriye.Yavuzeko umubyeyi afite ubushobozi bwo kureba atarebeye kubintu, ubwoko,… akaba yahita akubwira uwo ari we, atavamo umugabo wakubaka urugo.
Yababwiye ko igihe ababyeyi bashingiye ku bwoko,ubutunzi batabumvira.
3.Gira amakuru umumenyaho
Yababwiye ko nk’ umuntu w’umukristo yagakwiye gushaka umukristo, kuko umwijima utabasha kubana n’umucyo.Yakomeje ababwirako bagomba kumenya niba uwo musore akijijwe,akunda Imana,agaragaza imbuto z’abihannye(kwihangana, urukundo ,ubugwaneza,).
Yababwiye ko bagomba kumenya buryo ki azi ijambo ry’Imana , niba mwumva kimwe iby’umwuka, niba akunda kujya mu materaniro, akunda gusoma ijambo ry’Imana (kuko ijambo ry’Imana ari umucyo,ukareba niba mwazabasha kwicarana mukigana ijambo ry’Imana), mukemeranya urusengero muzateraniramo, uko muzakoresha igihe n’amafaranga, ukareba icyizere umufitiye, ukagenzura niba agira uburakari, ukamenya ubuzima yaciyemo( ese yaciye mu buzima bukomeye, ni imfubyi, yabaye mu buzima bwo mu muhanda,?)
Yabibukije ko ibi byose bakwiye kubimenya kugirango bitazabatungura barabanye bikabababaza, kandi ko bibaha ishusho y’uko bakwiye guhitamo.
Yabasabye kwitoza kugisha inama Imana muri buri byose bagiye gukora,bazageza igihe cyo gushaka ibagira inama. kuko ari Imana ibakunda, itaguha icyo udashaka.
Gatesi na we ni umwe mubabyeyi waganirije uru rubyiruko rw’abakobwa
Gatesi nawe ni umubyeyi waganirije uru rubyiruko , ababwira uko bakwiye kugira uruhare kugirango bazabashe gufasha abo bazabana badategereje ko umugabo abamenyera byose.
Yifashishije amagambo aboneka mu Ibyakozwe n’intumwa 12:6-11, aho marayika w’Uwiteka yakuye Petero mu nzu y’imbohe ariko we akagirango ni inzozi,Aho agaruriye umutima amenyako yari marayika w’Imana wamutabaye.
Abasomera ijambo ry’Imana
Yababwiye ko bagomba kugarura umutima Yesu akababohora umutima wo kumva ko abagabo bazabakorera byose., ahubwo bakumva ko nabo bafite uruhare mu buzima bw’urugo kugirango bugende neza. Yongeyeho ko bakwiye kugarura umutima bakawukura k’ugukurikira abasore bafite amazu meza, imodoka,…. Ahubwo bakabwira Imana ko bashaka kuzaba abagore beza, bakayubaha kandi bakayigisha inama muri byose.Yabibukijeko iyo ugaruye umutima Imana ikora icyo yakugambiriyeho.
Umwe mu bitabiriye iri huriro yavuzeko inama bagiriwe zimufunguye amaso , bityo bikaba bigiye gutuma noneho agenzura kugirango ubuzima bwe butazahura n’ingorane igihe azaba yashatse.
Iri huriro ryari rifite intego igira iti “Namenya nte ko ari we Imana yampitiyemo?” Rikaba ryaritabiriwe n’abakobwa baturutse mu matorero atandukanye bari mu kigero cy’imyaka 18 kuzamura, bakazakomeza guhabwa amahugurwa atandukanye kugirango bazajye mu ngo zabo byibura hari ubumenyi bwibanze bafite.
uku niko byari byifashe
Baramya Imana
Bakurikiye inyigisho
Sophie @agakiza.org


text:
Kuri uyu wa 18/09/2018 ubwo Umunyamabanga wa Leta muri Ministeri y’ubuhinzi n’ubworozi Nyakubahwa Nsengiyumva Fulgence yifatanyaga n’abaturage baturiye dam ya Muyanza mu gutangiza igihembwe cy’ihinga 2018 A, yabasabye gukura amaboko mu mifuka bagahinga, bakabyaza umusaruro dam ya Muyanza kuko izajya ibafasha kuhira imyaka yabo, bityo ntibakangwe n’ihindagurika ry’ikirere.
Muri icy gikorwa cyo gutangiza igihembwe cy’ihinga, hatewe imbuto y’ibigori hamwe n’imboga ziganjemo intoryi, beterave n’amashu ndetse huhirwa n’imboga zatewe.
Mu ijambo rye, Umunyamabanga wa Leta muri Minisiteri y’ubuhinzi n’ubworozi yasabye abaturage kubyaza umusaruro ubutaka batunganyirijwe, bagahinga bakoresheje inyongeramusaruro zirimo ifumbire mvaruganda, ifumbire y’imborera kandi bagatera imbuto y’indobanure ngo kuko aribyo bizabafasha kwiteza imberere no guhaza isoko. Yabasabye guhingira isoko, Rulindo ikaba ikigega cy’igihugu.
Yabasabye kandi gufata neza ibikorwaremezo byo kuhira imyaka hifashishijwe Dam ya Muyanza, birinda kubyiba no kubyangiza. Yabasabye kurwanya isuri; kugira isuku ku mubiri mu ngo, aho bakorera no kugira ubwiherero butunganye.
Dam ya Muyanza iherereye mu Murenge wa Buyoga, ikaba izafasha abaturage bo mu Mirenge ya Buyoga, Burega, Ntarabana na Cyinzuzi mu kuhira imyaka ku buso bwa hegitari 1100. Dam ikaba yaruzuye itwaye akayabo ka Miliyari zigera kuri 17 z’amafaranga y’u Rwanda.
Mu Rwanda, ubuso bumaze gutunganywa mu bishanga no ku misozi bukaba bwuhirwa ni hegitari 48,000mu gihe ubuso bushobora gutunganywa bukaba bwakuhirwa ari hegitari 600,000.


text:
Uyu mwana w’imyaka 4 y’amavuko ngo yagize igitekerezo cyo kwandika iyi baruwa ubwo yabonaga Mama we yandikira inshuti ye akoresheje email.
Nkuko Mama w’uyu mwana yabitangaje mu magambo ye yagize ati”Naramubajije nti iyi baruwa ushaka kuyoherereza nde,nawe aransubiza ati birumvikana ni Baily,ubwo yahise nubundi ansaba ko yanjya abwira amagambo ubundi nkayamwandikira”.
“Nuko araza anyicara iruhande maze atangira kubwira amagambo mwandikira nanjye ntangira kuyandika.
Bennet na Beily bamaze imyaka igera kuri ibiri bigana mu ishuli rimwe,muri iyi baruwa avugamo cyane urukundo amukunda uko rungana,uyu mwana Bennet ngo akaba azizihiza isabukuru ye y’amavuko y’imyaka 5 mu byumweru bicye biri imbere,kandi akaba yifuza ko Baily yazaba ahari kandi yambaye nk’umwamikazi.
Ibaruwa ya Bennet iteye itya :
Ese uzaza mu rugo ?maze dukine,Ntekereza ko uri mwiza nk’Ifarasi cyangwa Ladybug,ntabwo mpamya neza icyo muhuje ubwiza,Ufite kuza mu rugo maze tugasangira Fromage,Ndagukunda ndetse nakutse n’iryinyo mu ijoro ryashize,Nkeka ko nakwishimira kugukorera akantu gatangaje hanyuma nkakureka ukandeba mu marushanwa y’amarobo.
Mama wa Bennet yakomeje agira ati”nkimara kumubwira ko ibaruwa ye nayishyikirije Baily yahise amwenyurira mu maso”.
Nkuko Mama we yakomeje abitangariza ikinyamakuru cya BuzzFeed ngo Bennet yarwaye indwara ya Cancer afite amezi atandatu y’amavuko kugeza na nubu yananiranye kuyivura,akomeza avuga ko kubona umwana we yishimye bimuha umutuzo ndetse n’umunezero.


text:
Mu gihe abantu batekereza urupfu nk’urugendo ruteye ubwoba kandi rubabaje, ubushakashatsi bwerekanye ko abiyumvamo ko bari hafi yo kurangiza ubuzima bwabo ku isi baba bishimye.
Ubu bushakashatsi bwashyizwe mu kinyamakuru Psychological Science, bwakozwe hashingiwe ku kugereranya uburyo abantu biyumva iyo batekereje ko bazapfa n’ibyivumviro by’abenda gupfa. Hakusanyijwe inyandiko zagiye zandikwa n’abantu barwaye indwara zidakira n’abandi bakatiwe igihano cy’urupfu.
Umuhanga mu mitekerereze ya muntu wo muri Kaminuza ya North Carolina, Kurt Gray, yavuze ko basanze abantu batekereza ku rupfu rwabo baba bafite ubwoba ndetse bumva bizaba ari bibi, mu gihe abasigaje igihe gito cyo kubaho bo babyakiriye neza.
Ati “Iyo dutekereje ku byiyumviro byacu ubwo tuzaba twegereje urupfu, akenshi dutekereza ku gahinda n’ubwoba. Ariko byagaragaye ko gupfa bidateye agahinda n’ubwoba cyane, ahubwo bishimishije kurenza uko ubitekereza.”
Nk’uko The Independent yabyanditse, aba bashakashatsi banasanze mu bantu baburaga igihe gito ngo bapfe, uko bagenda basatira urupfu ariko umubare w’amagambo agaragaza icyizere, urukundo, n’ibyishimo yagendaga yiyongera.
Ubu bushakashatsi bugamije gushishikariza abantu guhindura imyumvire yabo ku bijyanye n’urupfu no guhindura uburyo bita ku bantu basigaje igihe gito cyo kubaho
esubundi abapfuye bahise bajya mwijuru
yesu yazagaruka gutwarabande.iyumuntu apfuye umubiri urabora.cyakoza mwizuka tuzabyukana undimubiri mushya.abakristo,nabanyabyaha Bose turabora iyodupfuye.gusa kanditwese tuza hindurwa yesu naza.
Kubera ko abantu nyamwinshi bavuga ko upfuye aba yitabye imana,umuntu ugiye gupfa aba akwiye KWISHIMA ko agiye gusanga imana,agakira imiruho y’iyi si.Abantu bavuga ko mu mubiri wacu dufite "Roho" idapfa.Cyokora iyo Roho bavuga,ntabwo ari Bible iyivuga.Ahubwo yahimbwe n’umuntu witwaga PLATON wo muli Greece,utemeraga imana dusenga.
Bible yigisha ko nta kintu gisigara gitekereza iyo dupfuye (Umubwiriza 9:5).Tujya mu gitaka,noneho abapfuye bumviranga imana,bakazazuka ku munsi w’imperuka nkuko Yesu yavuze muli Yohana 6:40.Naho abapfa biberaga mu byisi gusa ntibashake imana,barabora bikaba birangiye (Abagalatiya 6:8).


text:
Umuhanzikazi Ituze Nick Nicole yemeza ko akazi gaciriritse katamutera ipfunwe ngo areke gukorera Imana
Mugihe hari bamwe baterwa ipfunwe n’akazi bakora bitewe n’urwego bagezeho rwo kumenyekana, Umuhanzikazi Ituze Nick Nicole asanga kuri we akazi gaciriritse kadashobora kumubuza gukorera Imana kuko ngo Imana iba yakamuhaye akifuza , ndetse ngo ntiyemeranya n’abakareka kubwo kugira ipfunwe bagahitamo kwicara bagategera amaso abanda ngo babafashe
Ubusanzwe Ituze Nicole ( Nick) ni muntu ki ?
Ituze Nicole (Nick) ni mwene NYAMAKOMBE Jean de La Croix na Honoline Uwimana, ni Umukristo asengera mu itorero rya Evangelical Restauration Church Rubavu, yavukiye mu karere ka Rubavu mu ntara y’uburengerazuba, ise umubyara yitabye Imana azize impanuka yabaye tariki ya 27.07.2002 yamuhitanye we n’abari abaririmbyi ba Chorale Impuhwe yari abereye umuterankunga, asiga Nicole afite imyaka 6.
Nick Ituze yize amashuri yisumbuye muri ESTG (Ecole Secondaire Technique de Gisenyi) mu byo gukora amashanyarazi, abikomereza muri Tumba College of Technology aho yakuye impamyabumenyi ya A1, Kuri ubu Nicole ni umwangavu winjiye mu ruhando rw’ivugabutumwa abinyujije mu ndirimbo zihimbaza Imana.
Mu kiganiro yagiranye n’umunyamakuru wa agakiza.org kuri uyu wa gatatu tariki ya 25 ukwakira 2017, yakomoje ku buzima bwe bwa buri munsi aho atunzwe n’akazi ko gukora ibijyanye n’amashanyarazi, abajijwe niba aka kazi kamenyerewe ku Bagabo n’abasore ahanini katamugora cyangwa ngo kanamutere ipfunwe , ITUZE yasubije ko muri rusange amashanyarazi atera ubwoba, ariko na none avuga ko aka ari akazi akora agakunze cyane kuko kamubeshejeho, Naho kuba yaba umuririmbyi akanaba n’umu Technitien (Ukora Amashanyarazi) ngo nta kibazo na kimwe bimutera.
Mu ijwi rye risa nk’iritebya, ITUZE Yagize ati “Nize amashanyarazi rwose ahubwo ibiraka byose, ntimukabinyuzeho, ati hari concert iherutse kuba, noneho abamanikaga amatangazo bambonyeho bati uyu si wamukobwa waje kudukorera amashanyarazi…. Hahahha Nta pfunwe bintera pe”
Nyuma yo kuririmba izihimbaza Imana ntibimubuza kurira urwego agashaka Imibereho
Mu gusoza ikiganiro ituze yaboneyeho umwanya wo kugira inama abakobwa bagenzi be n’abakora ivugabutumwa muri rusange ko akazi kose mu gihe gakorwa mu nzira y’umucyo kadakwiye kubatera ipfunwe, kuko iyo ukaretse nta kandi ufite usanga aribwo usuzugurika, ndetse ubucyene bukaba bushobora gutuma ujya mu ngeso mbi zirimo n’ibyaha.
Nick Nicole ITUZE Muri Studio /Photo Inyarwanda


text:
Urukundo rwa mbere( igice cya 6) Pastor Desire
....Umutima wa Yonatani uherako uba agati gakubiranye n’uwa Dawidi, kandi Yonatani akamukunda nk’uko yikunda. Bukeye Yonatani na Dawidi basezerana isezerano, kuko yari amukunze nk’uko yikunze. Yonatani yijishuramo umwitero we yari yiteye awuha Dawidi, n’umwambaro we ndetse n’inkota ye, n’umuheto we n’umukandara we. (1Samweli 18:1-4)
Yonatani na Dawidi n’urugero rwiza rw’urukundo dukwiriye gukunda Yesu
Umva ikintu cyantangaje: muzi ko Dawidi yasizwe agasubira mu ishyamba kuragira, rimwe agiye kwa Sauli amubona nk’umukene w’i Betelehemu ariko Yonatani abona azaba Umwami. Dukwiriye gusenga ngo Imana iduhe amaso areba abami.
Uzi gusuzugura umuntu yakiriye Kristo muriwe ngo nuko umurusha amafranga,amashuri,Inzu ubamo,Imodoka ugendamo ariko biterwa n’amaso urebesha. Mu gitabo cy’Imigani havugako iyo uhaye umukene uba ugurije Uwiteka.
Imana yashize abakene mu nzira yacu kugira ngo tubakorereho umugisha nibitunanira imitima izakomeza kuducira urubanza.
Tugarutse k’Urukundo, dukwiriye gukunda Yesu(Yonatani). Iyo ukunze Yesu n’umutima wose hari ibyo aguha nk’uko Yonatani yijishuyemo:
1. Umwitero: Impano z’Umwuka
2. Umwambaro: Gukiranuka
3. Inkota: Ijambo ry’ Imana
4. Umuheto: Amasengesho
5. Umukandara: Ukuri
Nidukunda Yesu tutamushakaho imigati gusa nawe yiteguye kubana natwe kuko we yaradukunze biramurenga adupfira k’umusalaba, n’ubu urukundo rwe rurakomeza iyo twacumuye aratubabarira agakomeza kudukunda.
Ntuzacikwe n’ igice gikurikira..........
Niba wifuza gusengerwa cyangwa kugisha inama, waduhamagara kuri +250788422984.
Dusengera ibyifuzo by’abantu k’ubuntu. Sangiza ubu butumwa inshuti zawe.
Pastor [email protected]


text:
Urugero ni nkako mu Karere ka Kirehe haherutse gutangazwa ko guhera muri Nyakanga 2016 kugeza muri Kamena 2017, abakobwa bagera kuri 994 batewe inda zitateganyijwe, muri bo 21 bakaba bari munsi y’imyaka 15.
Si ibyo gusa kuko mu mwaka wa 2016 gusa nabwo Minisiteri y’Uburinganire n’Iterambere ry’Umuryango(Migeprof) yatangaje ko abana b’abakobwa bari hagati y’imyaka 16 na 19 bagera ku 17,500 batewe inda zitateguwe ndetse binabagiraho ingaruka zitandukanye zirimo no kuva mu ishuri.
Kubw’ibyo, ikigo Umurage Communication for Development gitambutsa ikinamico Umurage igamije guhindura ubuzima bw’abaturage no kubafasha kugira imibereho myiza; gikomeje gushishikariza urubyiruko gukurikira iyo kinamico itambuka ku maradiyo umunani kuko mu ngingo enye nyamukuru yibandaho harimo n’iyo kwigisha ibijyanye n’ubuzima bw’imyororokere.
Umuyobozi w’Ikigo UMC, Kwizera Bosco, yabwiye IGIHE ko iyi kinamico ifite ubutumwa ku bantu b’ingeri zose.
Yagize ati “ Bitewe n’uko ikinamico ‘Umurage’ mbere yo kuyikina tubanza kureba ibibazo biri muri sosiyete nk’imirire mibi mu bana bato, aho imibare igaragaza ko 38% by’abana bari munsi y’imyaka itanu bagwingiye. Twasanze urubyiruko ruba rufite amakuru make ku buzima bw’imyororokere ugasanga bishoye mu bintu bibagiraho ingaruka.”
"Iyo urebye abana b’abakobwa bagenda batwara inda zitateguwe ni ikibazo gihari. Iyo rero niyo mpamvu dushishikariza urubyiruko kujya rukurikira ikinamico Umurage kuko harimo inyigisho zitandukanye kandi nziza zatuma bamenya imitego iri hanze aha bakayirinda.”
Yavuze ko atari ku bakobwa gusa kuko n’abahungu ari uko bose bakeneye kumva izo nyigisho.
Yagize ati “ Igihe twigisha iby’ubuzima bw’imyororokere mu ikinamico tugaragaza amanyanga n’amayeri akoreshwa n’abashaka guhohotera abandi. Ibyo rero baba bakwiriye kubyumva no gukanguka kuko ingamba nubwo zifatwa ariko bagomba kubigiramo uruhare.”
Ubuyobozi bwa UMC butangaza ko mu ikinamico abakinnyi bajyanisha ikinamico n’ibibazo bihari muri sosiyete ati“ Tuba dufite umuntu utwaye inkuru, wamugereranya n’abantu n’ubundi baba bari muri sosiyete nka batewe inda, nk’abasambanyijwe ku ngufu, nk’abashutswe n’ibindi umuntu wese yakumva agasanga koko bihari aho atuye.”
Hatanzwe urugero rw’umukinnyi witwa ’Zabayo’ watangiye gutana akaba ageze mu mujyi wa Budembe ari umwana utangiye kunanirana.
Ati “ Uwo nguwo ni urugero rw’abo bana bose bashukishwa utuntu, gusa ikinamico yacu ntabwo irangirira aho kuko haba hari n’abandi bakinankuru bagaragaza uguhinduka no gutanga inama zikwiriye.”
Umukinnyi Queen nawe wirirwa kuri facebook akundaniraho nawe agaragaza ibirimo kubaho ku rubyiruko kubera iterambere rugashukwa n’abakoresha izo mbuga.
Mu ikinamico Umurage harimo agasozi kitwa i Murera ahari ibibazo by’uburenganzira bw’abana ku buryo uhita wumva icyo byigisha.
Hari agasozi Cyuza ahari imirire mibi ku buryo iyo havuzwe usanga abantu bamenya ikigiye kuhabera.
I Nyarweya ho hari ihohoterwa rishingiye ku gitsina, mu gihe i Budembe mu mujyi ho hari ibintu byinshi bitandukanye byo kwiba abana, kubajyana mu tubari, kubasambanya, gutuburira abantu n’ibindi.
Ikinamico umurage itambuka ku maradiyo umunani kugira ngo umuntu naba atayumvise kuri radiyo imwe azabashe kuyumba ku yandi .


text:
Inkoko ivanze n’imiteja
Ibikoresho ku bantu 4
Inkoko 600 g itarimo amagufa
Amavuta ibiyiko binini 5
Akayiko k’ikirungo cya origan
Utubabi twa teyi 2
Vinaigre balsamique ibiyiko binini 3
Ubuki ikiyiko 1 cuillère à soupe de miel
Agasenda gacye
Imiteja 450 g
Karoti 2 zikasemo uduce duto tureture
Inyanya ziribwa ari mbisi ( tomate cerise)3
Akunyu
Uko bitegurwa :
1. Mu gisorori, vanga ibiyiko 4 by’amavuta ya elayo, origan, agasenda, igice cya vinaigre balsamique, ubuki, agasenda n’ibibabi bya teyi. Bishyire ku ruhande.
2. Ku ipanu nini, shyiraho ikiyiko cy’amavuta ku muriro uringaniye, shyiramo ibice by’inkoko wazikase duto duto.
3. Teka utwo duce tw’inkoko iminota 6 cyangwa 7 komeza uvange kugeza zihinduye ibara.
4. Muri uwo mwanya, togosa imiteja mu mazi yabize iminota 6. Nishya uhite uyishyira mu mazi akonje kugirango zigumane ibara ry’icyatsi.
5. Kata inyanya, n’imiteja mo kabiri, na karoti mo uduece tureture tunanutse.
6. Muri za nkoko shyiramo ikindi gice cya vinaigrette, uvange.
7. Arura inkoko ugumishe isosi ku ipanu ushyiremo za mboga ureke bishyemu minota 4. Arurira izo mboga aho washyize inkoko zikomeze zishyuhe hanyuma suka vinaigrette yasigaye ku ipanu bibire iminota 2.
9. Mu gisorori kirimo inkoko imiteja na karoti ongeramo itomati usukeho ka gasosi hejuru.
10. Bitegure bishyushye !
Hifashishijwe urubuga rwa demotivateur.


text:
Urwego rw’Igihugu rw’Imiyoborere (RGB), rwasabye abanyarwanda, cyane cyane abayoboke b’amatorero n’amadini kuba maso ku nyigisho zitangwa n’abiyita abahanuzi b’akataraboneka, nyamara bagamije kubayobya no kubacuza utwabo.
RGB ivuga ko hashize iminsi mu matorero n’amadini mu Rwanda humvikana bamwe mu bayobozi bayo biyita abahanuzi b’akataraboneka, bakabyifashisha baka abayoboke amaturo cyangwa bakabaha inyigisho zishobora kubayobya.
Abakurikiranira hafi iby’imyemerere n’amadini bavuga ko hari ubuhanuzi bw’abo babyiyitirira bubatera ubwoba kuko buba bugamije indoke z’amaturo cyangwa bukaba bwayobya abayoboke.
Umuvugizi wa Kiliziya Gatolika akaba n’umwepiskopi wa Diyosezi ya Butare, Philippe Rukamba, yabwiye IGIHE ngo “Hari ubuhanuzi buntera n’ubwoba busigaye buriho. Barakubwira bati ‘turahanura wowe Imana iragukiza ntuzongere no kunywa imiti, ntuzongere kureba muganga, emera gusa usenge.”
Rukamba yakomeje avuga ko ibyo ari ibinyoma.
Itangazo RGB yasohoye kuri uyu wa 25 Nzeri 2018, rimenyesha abanyarwanda n’abayoboke b’amadini n’amatorero ko bakwiye kuba maso kuri abo biyita abahanuzi, akenshi babyifashisha bagatwara abantu imitungo cyangwa bakayobya.
Hari aho rigira riti “Abantu basabwa amafaranga (amaturo) cyangwa imitungo yabo babwirwa ko uzatanga iby’umurengera ari we uzahabwa umwanya ukomeye mu ijuru.”
Risobanura ko hari n’ababuza abarwayi kwivuza, bakabishyuza, bababwira ko bazabasengera bagakira, abandi bagacuzwa utwabo babeshwa ko Imana izabishyurira imyenda bafite muri banki, cyangwa ikabatuza mu mahanga.
Si ibyo gusa kuko hari n’ababeshya abayoboke ko nibatanga amaturo runaka, bazazamurwa mu ntera mu mirimo yabo n’ibindi.
Iri tangazo ryashyizweho umukomo n’Umuyobozi Mukuru wa RGB, Prof. Shyaka Anastase, rinavuga ko hanagaragaye inyigisho zihabwa abayoboke zikabashyira mu bikorwa bibangamiye uburenganzira bw’ibanze bwa muntu.
Muri ibyo bikorwa harimo nko kwiyicisha inzara igihe kirekire basenga, bikabagiraho ingaruka zikomeye.
Urugero ni nk’Umukirisitu yafatiwe n’uburwayi mu cyumba cy’amasengesho cy’itorero rya Restoration Church riherereye i Masoro muri Mutarama uyu mwaka, bimuviramo urupfu.
RGB ivuga kandi ko hari ibindi bikorwa by’abo biyita abahanuzi, bishora abayoboke mu bibabaza umubiri nko kwitwika ngo bababare nkuko umwana w’Imana yababaye.
Ngo hari n’abandi bashuka abagore babuze urubyaro bakemera gusambana nabo, babizeza ko bazahita babyara n’ibindi.
Rikomeza rigira riti “Abayoboke b’amadini n’amatorero barasabwa kugira ubushishozi, bakirinda kwemera ibyo bizezwa n’abiyita abahanuzi b’ibitangaza bakamunga umutungo w’ingo zabo cyangwa bikagira ingaruka mbi ku buzima bwabo.”
RGB ikomeza isaba n’abayobozi b’amadini n’amatorero n’abakora umurimo wo kwigisha iyobokamana, gutanga inyigisho ziboneye kandi zifasha abanyarwanda kwirinda inyigisho zibangamira amahame y’uburenganzira bwa muntu cyangwa zinyuranya n’amategeko y’igihugu.


text:
Mu gihe cy’amezi ane gusa abahinzi bahinga mu gishanga cya Butera mu murenge wa Macuba, akarere ka Nyamasheke baratangaza ko biteguye kweza umusaruro wikubye inshuro ebyiri z’uwo bezaga.
Ibi barabivuga nyuma y’aho umushinga ’USAID Hinga Weze’ w’abanyamerika utangiye gukorana na bo aho wabahaye imbuto nziza y’ibishyimbo bikungahaye kuri Vitamini, ndetse n’imigozi myiza y’ibijumba.
Console Mukamusoni ufite imyaka 46, ni perezida wa Koperative y’abahinzi bagera kuri 56 ikorera mu gishanga cya Butera, yabwiye NONAHA.com ko imbuto Hinga Weze yabahaye bazitezeho umusaruro udasanzwe kuko mu mezi ane gusa batangiye gukorana na yo urebye nk’imbuto y’ibishyimbo ubu byamaze gukura kdi neza ubu bakaba binageze isarura.
Yongeyeho ko abahinzi bakorera mu matsinda bakigishwa guhinga kijyambere no gutera imbuto zikungahaye kuri Vitamini A ndetse no gutera imigozi y’ibijumba ku murongo bitandukanye cyane n’uko bari basanzwe bahinga kuko wasangaga abahinzi bahinga ibihingwa binyuranye mu murima umwe.
Erasta Gatana we ni umuyobozi wa koperative Hinga kijyambere Muhinzi wa MACUBA (KOHIMUMA) Avuga ko HINGA WEZE ari igisubizo kuri koperative ya bo kuko imbuto bahawe y’ibishyimbo irimo gutanga icyizere mu gihe gito kuko uretse no kwitegura kweza byinshi , bitegura no kwikura mu bukene bihaza mu ngo za bo ndetse bakanasagurira amasoko.
Koperative ya KOHIMUMA ifite abanyamuryango bangana na 348, abagore ni 198, abagabo ni 150 aba bose bakaba bishimira ibyo HINGA WEZE ibafashamo.
Gatana yakomeje avuga ko bataratangira gukorana na HINGA WEZE basaruraga toni 17 z’ibihyimbo ariko ubu bakaba bitegura kuzamura uwo mubare kubera gukorera hamwe, bakaba bateganya kugeza byibura kuri toni 40 z’ibishyimbo biturutse ku mbuto bahawe yera vuba kandi ikungahaye kuri VITAMINI A.
Erasta Gatana avuga ko banigishijwe gukora akarima k’igikoni kazabafasha kurya indyo yuzuye no kurwanya imirire mibi mu muryango, aya mahugurwa bahawe bakaba bari kuyasangiza n’abandi bahinzi bakorera mu makoreperative atandukanye.
Uyu mushinga wa Hinga weze uzamara imyaka itanu, uzibanda ku kuzamura umusaruro w’abahinzi bato, kurwanya imirire mibi mu bana no mu babyeyi. Ubuyobozi bw’uyu mushinga buvuga ko mu mwaka wa 2022 uzaba warageze ku bahinzi barenga 700,000 mu turere dutandukanye tw’igihugu turimo Nyabihu, Ngororero, Nyamasheke, Karongi na Nyamagabe.


text:
Inkuru: Ubuhamya bw’agakombe k’icyayi
Hari umuryango wakundaga kujya mu bwongereza guhaha ibikoresho byo mu rugo, bose bakundaga imideri n’ibibumbano, cyane cyane udukombe tw’icyayi, uyu wari umwaka wa makumyabiri na gatanu bashyingiranywe.
Kuri uwo munsi bagera muri rya soko babona agakombe k’icyayi keza cyane batarabonaho. Bati “Mwaduha kariya gakombe? Kuva twabaho ntiturabonaho agakombe keza nka kariya.” Mu gihe uwakoragamo aho yari arimo akabaha gahita kavuga ako kanya kati “Ntabwo mwabyumva,” agakombe karakomeza kati “Ntabwo nahoze ndi agakombe k’icyayi. Hari igihe nari ndi ibumba ry’ibyondo. Umubumbyi aramfata aranzunguza arampondagura ahantu hose, ndasakuza n’induru nyinshi nti ‘Mvaho ndeka nigenderee!’, ariko aramwenyura gusa, numva aravuze ati ‘ntibiratungana’
Ubundi ahita amfata anshyira ku gikoresho cy’uruziga arankaraga cyane ku buryo narwaye muzunga, ndamwinginga nsakuza nti “nyabuna rekera ndumva merewe nabi”. Ariko arongera azunguza umutwe ati “Ntibiratungana”
Hanyuma ahita anshira ku mashyiga mu muriro. Kuva nabaho nari ntarumva ubushyuhe bungana butyo aho nabereye ku zuba. Byari byikubye nk’inshuro igihumbi numva neza ngiye kubura umwuka, ndamwinginga nkomeje nti “Ndakwingize noneho mbabarira undeke”, n’amarira menshi… ariko nkakomeza murebera mu myenge y’amashyiga arimo akomeza azunguza umutwe avuga ati “Ntibiratungana”
Mpita menya ko nta byiringiro nsigaranye rwose, menya ko ntakibashije kubaho, ncika intege burundu nitegura kurangira. Ku bw’amahirwe numva ankuyemo, aramfata anshyira ku meza ye atangira kuntera amarange menshi n’ibitsirita bibabaza cyane, induru nyiha umunwa, ariko agakomeza avuga ati “Ntibiratungana”. Nyuma y’isaha maze guhora ampereza indorerwamo ngo nirebe, ati “IREBE NAWE!” maze ndireba, ndavuga nti “Uriya si ngewe se?, ibi ntibishoboka. Uriya ni mwiza cyane. Nabaye mwiza kuriya bigenze bite!”
Hanyuma ahita ambwira ati “ngaho iyibuke uko wari umeze cya gihe”, “Ndabizi birababaza kukuzunguza no kuguhonda, ariko iyo ndekera kubikora, wakabaye wumye kiriya gihe.
Ndabizi wumvaga uzungerewe ubwo nagukaragaga, ariko iyo ndekera, wari gushwanyagurika.
Ndabizi birababaza kunyura mu muriro w’amashyiga, ariko iyo ntagushyiramo, wari kujanjagurika.
Ndabizi imyuka n’amarangi ntibyakugwaga neza ubwo nabiguteraga ahantu hose, ariko iyo ntabikora, ntabwo wari gukomera, ntabwo wari kugira ibara mu buzima bwawe bwose.
Kandi iyo ntagushyira mu ishyiga bwa kabiri ntabwo wari kumara igihe kirekire uriho kuko gukomera kwawe kwari kuba ukw’akagahe gato.
Ubungubu watunganye. Ubu uri icyo nari mfite mu mutwe igihe natangiraga kugukoraho ukiri ibumba.”
Mu byukuri natwe turi ibumba, Imana ikaba umubumbyi, ibyo itunyuzamo byose iba ifite impamvu ibikora nziza ubwayo izi, nubwo twaba tudasobanukiwe ibyo irimo ako kanya. Izatuzunguza, idukarage, iduhonde, idushyire mu mashyiga,idutere amarange, kugirango mu nyuma tuvemo icyo yifuza ko tuvamo kidafite inenge cy’akataraboneka kiri mu bushake bwayo, maze tuyiheshe icyubahiro. Nk’ako gakombe k’icyayi, mureke twizere amaboko y’umubumbyi tumwizere ibyo yadukora byose, kugirango ubushake bwe bwuzuzwe niba twizera ko ari mwiza koko adashobora kuduhemukira mu byo yatunyuzanyo byose.
Yeremiya 18: 1-6
1Ijambo ryaje kuri Yeremiya rivuye ku Uwiteka riti 2“Haguruka umanuke ujye mu nzu y’umubumbyi, ni ho nzakumvishiriza amagambo yanjye.” 3Nuko ndamanuka njya mu nzu y’umubumbyi, ndebye mbona arakorera umurimo we ku ruziga. 4Nuko ikibindi yabumbaga mu ibumba gihombera mu ntoki z’umubumbyi, maze aribumbisha ikindi kibindi kimeze uko ashaka.5Maze ijambo ry’Uwiteka rinzaho riti 6“Yemwe ab’inzu ya Isirayeli mwe, mbese sinabasha kubagenza nk’uyu mubumbyi? Ni ko Uwiteka abaza. Dore uko ibumba rimeze mu ntoki z’umubumbyi, ni ko namwe mumeze mu ntoki zanjye, mwa ab’inzu ya Isirayeli mwe.


text:
Kuwa gatandatu tariki 26 Gicurasi, Minisitiri w’Abakozi ba Leta n’Umurimo, Rwanyindo Kayirangwa Fanfan, yifatanyije n’abaturage bo mu karere ka Nyarugenge mu gikorwa cy’umuganda ngarukakwezi w’ukwezi kwa Gicurasi 2018, umuganda wabereye mu Kagali ka Nzove, Umurenge wa Kanyinya, Akarere ka Nyarugenge, wibanda mu bikorwa byo gusana umuhanda ujya ku ruganda rwa SKOL mu Nzove.
Uyu muganda wa Gicurasi 2018, wari witabiriye ahanini n’abatuye mu Murenge wa Kanyinya ndetse n’abakozi b’uruganda rwa SKOL, witabirwa n’abaturage basaga ibihumbi bitanu.
Abaturage bakoze ibikorwa byo gusibura imiferege muri uyu muhanda wo mu Nzove ugana ku ruganda rwa SKOL, ndetse batema ibihuru biri mu nkengero zawo, mu gihe imodoka z’amakamyo zo zamenaga itaka zinasiza ahari harangiritse muri uwo muhanda.
Nyuma y’umuganda; Umuyobozi w’Akarere ka Nyarugenge; Madamu Kayisime Nzaramba, yashimiye abitabiriye umuganda bose cyane cyane ko bari bawitabiriye ari benshi, avuga ko usibye imirimo y’amaboko yakozwe uwo munsi, bari bafite inkunga ingana na miliyoni cumi n’umunani z’amafranga y’u Rwanda (18,000,000 Rwf), ayo mafranga akaba ariyo yari yakodesheje amakamyo amena itaka mu muhanga ndetse n’andi asiza, anashimira ababateye inkunga barimo SKOL.
Umuyobozi w’Akarere ka Nyarugenge kandi yashimiye cyane Minisitiri w’Abakozi ba Leta n’Umurimo kuba yaje kwifatanya nabo mu muganda nk’imboni y’Akarere ka Nyarugenge, avuga ko ashima uruhare agira mu gutuma Akarere kesa imihigo.
Mu ijambo rye, Minisitiri w’Abakozi ba Leta n’Umurimo nawe yashimiye abitabiriye umuganda uwo munsi.
Minisitiri Rwanyindo yabasabye kubahiriza gahunda za Leta, abashishikariza kwishyura ubwisungane mu kwivuza hifashishijwe ikoranabuhanga, cyane cyane ko igihe cyo kwishyura umwaka w’ingengo y’imali wa 2018/2019 kigeze.
Minisitiri Rwanyindo yagize ati “murabizi neza ko kwishyura mituweli bisigaye bikorwa hifashishijwe ikoranabuhanga, nanjye ndabasaba kwishyura mituweli kuko byarorohejwe, n’udafite telefoni yegera Akagali kamwegereye cyangwa akifashisha abakoresha serivisi y’Irembo bakamufasha, ntihazagire ucikanwa n’iyi gahunda.”
Abayobozi batandukanye bose bafashe ijambo nyuma y’umuganda, bashimye ko witabiriwe n’abaturage benshi ndetse babasaba kuzakomeza uwo murava.
Urubyiruko rwari aho kandi rwongeye gushishikarizwa kurwanya ibiyobyabwenge ndetse no gukora cyane rukiteza imbere.